Иғтибар күрһәтәйек, һаҡлайыҡ\n1 Октябрь 2018, 17:23\nӨлкән быуын һәр заманда ла юл күрһәтеүсе, тормошто алып барыусы булған.\nУларҙың аң-зиһене, аҡылы, ҙур тәжрибәһе һәр саҡ мөһим мәсьәләләрҙе яйға һалыуға хәл иткес өлөш индергән һәм әле лә шулай.\nБыны, мәғлүм ки, яңы быуын да яҡшы аңлай. Мәҫәлән, республикабыҙҙа ағинәйҙәр эшмәкәрлегенең киң йәйелдерелеүе ошоға аныҡ дәлил булып тора. Әлбиттә, өлкән йәштәге ирҙәр ҙә әүҙемләшһә, тағы ла һәйбәтерәк һөҙөмтәгә өлгәшелер ине. Борон аҡһаҡалдар ҡоро йәмғиәттең төп таянысы булған бит.\nАллаһ Тәғәлә тарафынан оҙон ғүмер насип ителгән берәүҙе лә ҡартлыҡ урап үтмәй. Ғүмерҙең “уңыш йыйыу” мәле муллығы менән ҡыуандырһын өсөн ни эшләргә? Әлбиттә ки, уға һәр кем йәштән әҙерләнергә тейеш. Хаҡ юлдан барыу, тыйылған ғәмәлдәрҙән ситтә тороу, күңел таҙалығы, сәләмәт тормошҡа ынтылыу... Улар ҡартлыҡта төп бәхеткә һуҡмаҡ һала. Өҫтәүенә һәр кем ғаилә ҡороп, белемле, әҙәпле-әхлаҡлы балалар үҫтерергә, ул-ҡыҙҙарының күңелендә иман, рух, тыуған ергә, өлкәндәргә ҡарата ихтирам-хөрмәт һәм башҡа күркәм тойғолар тәрбиәләргә тейеш. Кешелектең хаҡ бурыстарын атҡарған әҙәм балаһының ҡартлығы, һис шикһеҙ, бәхеткә күмелер.\nМәғлүм ки, өлкәнәйгән һайын кешенең күңеле нескәрә, баланыҡылай йомшаҡҡа әйләнә. Үҙенә ҡарата иғтибар көтә ул. Ошоно иҫтә тотоп, ололарға йылы һүҙҙәребеҙҙе еткерергә, ҡәҙер-ихтирамыбыҙҙы күрһәтергә онотмаһаҡ ине. Бәғзе берәүҙәр быны аҡса менән хәл итергә тырыша. Йәнәһе, ҙур ярҙам күрһәтә. Дөрөҫ түгел. “Өлкәндәрҙе аҡсағыҙ менән ҡәнәғәтләндерә алмаҫһығыҙ. Уларға мөнәсәбәтегеҙ яҡшы, йөҙөгөҙ яҡты булһын”, – тигән был йәһәттән пәйғәмбәребеҙ Мөхәммәт ғәләйһис-сәләм.\nЙәштәрҙең төп кешелек бурысы – ололарға һүҙ, эш аша ихтирам-хөрмәт күрһәтеү, изгелекле булыу. Уларҙың ризалығын алыу, ҡәнәғәтлегенә өлгәшеү һәр кемдең тормошона бәрәкәт бирә, ти дин белгестәре. “Ғибәҙәтте Аллаһ Тәғәләгә ҡылығыҙ һәм ата-әсәгә изгелек итегеҙ. Улар янығыҙҙа йәшәп ҡартайһа, һис бер заман “уф!” тип әйтмәгеҙ, гелән матур, яғымлы һүҙле булығыҙ”, – тиелгән “Ҡөрьән Кәрим”дә. Һәммәбеҙгә лә ошо әмерҙе үтәп, өлкәндәрҙең фатихаһында йәшәргә яҙһын.


Четвъртък, 16 Май 2019 09:51\nДнес на 16 май в много райони на Варна ще има прекъсвания на електроподаването, причината е обслужване и неотложни ремонтни дейности на съоръженията за доставка на електроенергия, съобщиха от ЕРП-Север.\n- от 09:00 ч. до 16:00 ч., гр. Варна ул. Арх. Петко Момилов №1, 2, 3, 7, 9, 14, 16, 18, 20, 22, 24; ул. Евлоги Георгиев № 1, 4, 9, 10, 11,12,13,15; ул. Подполковник Калитин № 1,5,7,8,10,11,12,13,14,15,16,17,18,19,20,21,22,23,24,25,27,31,33,34,36,38; ул. Никола Козлев №4,7,10,11,13,14,15,16,19,21,22,23,24,26,29,31; ул. Батова №1,2,3,4,5,7; ул. Ген. Георги Попов №6,9,10,12,13,17.\n- от 08:30 ч. до 16:30 ч., гр. Варна кв. Виница ул. Гларус; ул. Черно море; ул. Делфин; ул. Албатрос.\n- от 08:30 ч. до 17:00 ч., гр. Варна – ул. Александър Рачински, ул. Антим I, ул. Атанас Георгиев, ул. Георги Живков, ул. Ген. Киселов, ул. Ген.Паренсов, ул. Крали Марко, ул. Арабаконак, ул. Баба Рада, ул. Батак, ул. Братя Миладинови, ул. Бузлуджа, ул. Вардар, ул. Веслец, ул. Велико Христов, ул. Воден, ул. Габрово, ул. Генерал Колев, ул. Ген. Скобелев, ул. Георги Бенковски, ул. Георги Раковски, ул. Граф Игнатиев, ул. Густав Вайганд, ул. Дебър, ул. Девня, ул. Доспат, ул. Д-р Людвиг Заменхов, ул. Д-р Пискюлиев, ул. Драгоман, ул. Дубровник, ул. Иван Вазов, ул. Иван Драсов, ул. Йоан Екзарх, ул. Кавала, ул. Каварна, ул. Кап. Георги Мамарчев, ул. Кап. Петко Войвода, ул. Карлово, ул. Княз Борис, ул. Козлодуй, ул. Коста Тюлев, ул. Котел, ул. Кракра, ул Крепостна, ул. Кръстьо Мирски, ул. Македония, ул. Мусала, ул. Наум, ул. Неофит Бозвели, ул. Никола Вапцаров, ул. Никола Кънев, ул. Оборище, ул. Одесос, ул. Осми ноември, ул. Охрид, ул. Панагюрище, ул. Парижка ко муна, ул. Пирот,ул. Поп Димитър, ул. Прага, ул. Проф. Марин Дринов, ул. Проф. Николай Державин, ул. Радецки, ул. Ралица, ул. Сава Доброплодни, ул. Славянска, ул. Солун, ул. София, ул. Стефан Караджа, ул. Стефан Стамболов, ул. Стоян Заимов, ул. Хан Крум, ул. Хан Маламир, кв. Владислав Варненчик, кв. Чайка, м-ст Боровец, м-ст Салтанат.\n- от 09:00 ч. до 16:30 ч., гр. Варна, ул. "Цар Симеон" 1-36; ул. "Дебър" 13-26.\n- от 09:00 ч. до 16:30 ч., гр. Варна - местност Франгата, местност Кемер дере, Военно поделение Кичево.\n- от 09:00 ч. до 13:00 ч., гр. Варна, кв. Аспарухово - местност Каратнината, местност Зеленика, фирма Галатекс.


республика Крым, Керчь, ул. Мира Квартира\nКупить квартиру на улице Мира в Керчи Избранное\n«Купить квартиру на улице Мира в Керчи» соответствует 23 объявления в нашей базе данных.\nприобрести квартиру в Феодосии


Лучшие курсы обмена QIWI на Райффайзен Мониторинг обменников | Выгодный обмен\n1.0244 QIWI 1 RFBRUB 21776142.23 ychanger.net 0 / 0 - -\n1.0289 QIWI 1 RFBRUB 2333463.36 xchange.cc 0 / 0 - -\nРезерв обменных пунктов: 24109605.59 RFBRUB. Средний курс обмена: 1.0267.\nQIWI на Райффайзен QIWI на Perfect EUR\nQIWI на Альфа-Клик QIWI на Capitalist USD


Күптән түгел Халыҡ - ара мәҙәниәтте һаҡлау лигаһының Башҡ ортостан бүлеге вәкилдәре идара рәйесе, СССР - ҙың спорт мас теры Валерий Лобанков етәкселегендә мәҙәни - ағартыу походын ан "Тыныслыҡ байрағы аҫтында Ирәмәлгә менеү" тип исемләнгән спорт - һауыҡтырыу акцияһын тормошҡа ашырып ҡайттылар. Билдә ле булыуынса, акция танылған рәссам һәм мәҙәниәт эшмәкәре Св ятослав Николаевич Рерихтың тыуыуына 100 йыл тулыуы һәм бөтә\nдонъяға билдәле рәссам, аҡыл эйәһе, мәҙәниәтте һаҡлау хәрәк әтенә башланғыс һалыусы ( Рерих пакты) Николай Константинови ч Рерихтың тыуыуына 130 йыл тулыуына арналды.\nХәтерегеҙгә төшөрөп үтәйек, акцияла ҡатнашыусыларҙың маҡс аты - ял итеү һәм Көнъяҡ Урал матурлыҡтарына һоҡланыу ғына т үгел, "рухи һаулыҡты һәм рухи үҫештең нигеҙе булып торған мә ҙәни ҡиммәттәрҙе һаҡлау" ҙа ине.\nАкцияла ҡатнашыусылар ошондай аҙым менән кешеләрҙең иғти барын йәлеп итергә өмөтләнә.\n- Беҙгә мөрәжәғәт итеп, үҙҙәрен төркөмгә алыуыбыҙҙы һорағ ан күптәр акцияһның мәғәнәһе нимәнән ғибарәт икәнен аңламайҙ ар ҙа ине. Тыныслыҡ байрағы тураһында ишеткәндәр, әлбиттә, т ик башҡа бер нимә лә белмәйҙәр ине, - тип һөйләй мәҙәниәтте һаҡлау лигаһы ағзаһы, философия фәндәре кандидаты, Өфө дәүлә т сервис институтының өлкән уҡытыусыһы Галина Святохина.\nУның һүҙҙәре буйынса, Ирәмәл тауының түбәһенә менеүҙә 52 кеше ҡатнашырға тейеш булған, әммә быны бары 47 кеше генә то рмошҡа ашыра алған. Экспедицияның иң йәш ҡатнашыусыһына ни б ары өс йәш, ул әсәһе менән лагерҙа ҡалған. Өлкәнерәк йәштәге\nҡайһы бер ҡатнашыусылар ҙа аҫта ҡалыуҙы хуп күрә.\n- Эйе, был ысын һынау булды. Әммә уны үткәндәр үкенмәй, - тип тәьҫораттары менән уртаҡлаша Галина Борисовна. - Спорт\nфизик һаулыҡты нығыта, ә мәҙәниәт - рухи сәләмәтлекте үҫтер ә. Тыныслыҡ байрағын Ирәмәл түбәһенә мендереү - ошо дөрөҫлөк тө тағы бер тапҡыр кешеләрҙең аңына еткереү маҡсатын күҙ уңы нда тотоп эшләнгән.


Трасса в Йошкар-Оле, записаться на СТО Трасса, автосервис, отзывы\nТрасса, автосервис в Йошкар-Оле\nАвторемонт и техобслуживание (СТО), Компьютерная диагностика автомобилей, Кузовной ремонт, Ремонт автоэлектрики, Ремонт бензиновых двигателей, Ремонт дизельных двигателей, Ремонт МКПП, Ремонт ходовой части автомобиля, Шиномонтаж\nул.Сернурский тракт, 20\nДолгота 56.64410700, широта 47.93264000\nг. Йошкар-Ола, ул. Гагарина, 4а\nг. Йошкар-Ола, ул. Карла Либкнехта, 75\nСТО на Данилова\nг. Йошкар-Ола, ул. Данилова бульвар, 3Б


Продам Гараж, ул. Малахова, 134а за 501300 руб.\n16,2 м2\t-1/16 этаж\tКирпич\n25,6 м2\t6/6 этаж\tКирпич\n22,5 м2\t5/6 этаж\tКирпич


Фильм: Упс! Ной уплыл!\nУпс! Ной уплыл! (2015)\nСценарист/автор: Ричи Конрой, Тоби Генкель, Марк Ходкинсон\nПродюсер: Эмели Кристианс, Жан Гуссен, Мо Хонан, Яна Бол\nОписание фильма «Упс! Ной уплыл!»:\nТакже этот фильм ищут как: «Ooops! Noah is gone...».\nСмотрите фильм «Упс! Ной уплыл!» в мировом прокате с 9 апреля 2015 г., в российском прокате с 20 августа 2015 г.


Беҙҙең илдә ҡулланыусы тыныслыҡ һәм түҙемлек күрһәтә. Саф булмаған йогуртты ла, ағарып бөткән шоколадты ла аппетит менән тыныс ҡына ашап ҡуя, "йәшелләнеп" бөткән картуфты бешерә, күгәргән сырҙың өҫтөн киҫеп ташлай ҙа, унан бутерброд яһай...\nҮҙебеҙҙең ашҡаҙанды шулай итеп "ағыулау" һәм намыҙһыҙ һатыусыларҙың кеҫәләрен ҡалынайтыу кәрәкме һуң? Үҙ хоҡуҡтарыңды ентекле өйрәнеү һәм кәрәк осраҡта уларҙы судта яҡлау яҡшы булмаҫмы? Әлбиттә, яҡшы булыр ине! Бындай боҙоуҙар артабан да дауам итерме йәки юҡҡа сығырмы - былар бөтәһе лә беҙгә бәйле бит. Беҙ Өфө адвокаттар коллегияһы адвокаты Рафаэль Ишморатов ярҙамы менән ошо һорауҙарҙы асыҡларға тырыштыҡ.\nЭше уңмай торған һатып алыусы образын күҙ алдына килтерәйек һәм уны Василий тип атайыҡ. Василий башҡа кешеләрҙән характеры менән айырыла һәм аҙыҡ-түлеккә талапсан, тип фаразлайыҡ. Шуға ҡарамаҫтан, башта уҡ әйтеп үтәйек, беҙҙең хикәйәләге бөтә ваҡиға уйлап сығарылған, ә теләһә ниндәй тура килеүҙәр - осраҡлы. Шулай итеп...\nБеренсе хәл. Эш хаҡы алған Василий супермаркетҡа юллаíà һәм үҙе өсөн ҙур булмаған ветчина киҫәге һатып ала. Әлбиттә, сәнәғәт төрөүендә түгел (Василий миллионер түгел, шунсаны ашап та бөтмәйәсәк), ҙур булмаған ветчина киҫәген магазин хеҙмәткәре үлсәп төрөп биргән. Беҙҙең геройыбыҙ магазиндан торт һәм 300 грамм сыр алып, кассаға табан атлай һәм кассирға күпмелер аҡса һона.\nӨйгә ҡайтып, "деликатес"ты асып ҡарағас, Василий аңлай, уны алдағандар: төргөктә һаҡлау ваҡыты юҡ, тауарҙа һаҡлау ваҡыты яңынан һуғылған. Бындай осраҡта ике юл - геройыбыҙ магазинға юллана, менеджерға бөтәһен дә, уның сауҙа нөктәһе тураһында ла һөйләй, һатып алыусыларҙың ҡарашын үҙенә йәлеп итеп, ветчина менән прилавкаға һуғып ала, әммә бер ниндәй ҙә компенсация алà àëмай šœì өйөнә ҡайтып китә. Икенсе вариант - дошманға үс итеп ветчина киҫәген ашай, ә һуңынан, эс китеү менән яфалана. Бынан һуң әҙер ит продукттарына өмөтөн өҙөп, сәләмәт туҡланыуға күсә.\nАдвокат аңлатма бирә\n- Әгәр тауар боҙолһа, йәки унда һаҡлау ваҡыты булмаһа (яңынан һуғылһа), һатыусы уны яҡшы сифатлы тауарға алмаштырырға йәки тауар аҡсаһын ҡайтарырға тейеш. Әгәр ул баш тарта икән, бер юл - экспертиза! Әгәр экспертиза тауарҙы ҡулланыу срогы сыҡҡан булыуын иҫбатлаһа, һатып алыусы тауар хаҡын ҡайтарыуҙы талап итә ала.\n- Экспертиза үткәргән өсөн кем аҡса түләй?\n- Күп осраҡта һатып алыусы түләй. Әгәр экспертиза һөҙөмтәләре буйынса асыҡланыуынса, тауар һатыусы ғәйебе буйынса боҙолған булһа, ул саҡта бөтә сығымды һатыусы ҡаплай.\nҠулланыусыға кәңәш: магазинда үлсәп төрөлгән продукция алырға тырышмағыҙ. Етештереү датаһына, урынына, етештереүсегә, уның юридик адресына иғтибар итегеҙ. Бер нисә төргәкте сағыштырып ҡарау ҙа яҙыҡ булмаҫ, әгәр һаҡлау ваҡыты төрлөсә яҙылған булһа, был шик тыуҙырырға тейеш. Әгәр тауарҙа һаҡлау ваҡыты булмаһа, уны һатып алырға ашыҡмағыҙ.\nИкенсе хәл. Василий эре супермаркетта бер аҙнаға етерлек продукт һатып ала. Өйгә ҡайтып, аҙыҡ-түлекте һыуытҡысҡа һалғас, биш ҡап чипсы урынына алты ҡап өсөн түләгәне асыҡлана (40 һумға артыҡ). Василий үҙенең иғтибарһыҙ булыуына үртәнеп, бер ни ҙә ҡабул итмәй һәм хоккей ҡарарға юллана.\n- Ысынлап та, бындай осраҡтар йыш була. Һатыусылар (яңылыш йәки аңлы рәүештә) касса чегына өҫтәмә тауар ҡуша, йәки бер үк тауар хаҡын ике тапҡыр һуға. Әйтергә кәрәк, был боҙоу гражданлыҡ ҡануниәтенә түгел, ә енәйәт ҡануниәтенә ҡарай. Быны иғтибарһыҙ ҡалдырырға ярамай - касса дисциплинаһын үтәмәү сәбәпле һалым инспекцияһына мөрәжәғәт итергә кәрәк.\nҠулланыусыға кәңәш: тауар һатып алғандан һуң касса чегын мотлаҡ тикшерегеҙ. Супермаркеттарҙа урынлашҡан заманса касса терминалы тауарҙың хаҡын, исемлеген һәм уны һатып алыу ваҡытын күҙәтергә булышлыҡ итә.\nӨсөнсө хәл. Василий үҙенә яңы тапочка һатып ала. Күңеленә хуш килгәнен һайлағас, кассаға килә һәм аҡса һона, ә уға "тапочкалар ҡиммәтләнде, беҙ хаҡтарҙы алмаштырырға онотҡанбыҙ" тигән яуап ишетергә тура килә. Василий тапочканы ҡалдырып, магазиндан сығып китә.\n- Әгәр һатыусы кассала һатып алыусыға тауарҙың ҡиммәтләнеүе тураһында белдерһә, үкенескә ҡаршы, һеҙ тауарҙы иҫке хаҡ буйынса һатып ала алмайһығыҙ. Ә магазинды "аҡылға" ултырта алаһығыҙ. Бындай осраҡта һалым инспекцияһына мөрәжәғәт итергә кәрәк, ул тикшереү һатып алыуҙы ойошторорға һәм хаҡтар айырмаһын бөтөрөргә хаҡлы. Был һатыусыға һабаҡ буласаҡ.\nДүртенсе хәл. Василий сәләмәт туҡланыуға күсергә ҡарар итә, һәм уның исемлегендә йогурттар беренсе урында тора. Василий, һөт ризыҡтары бүлегенә инеп, аптырашта ҡала. Уларҙы һаҡлау ваҡыты - 2009 йылдың 12 майына тиклем, ә ҡай бер йогурттың - 26 майға тиклем. Василий саф йогурт эҙләп, сауҙа залы менеджерынан иҫкәрмә ала һәм хур ителгәндәй супермаркеттан сығып китә.\n- Был күренеш бөтә ерҙә лә таралған. Әммә, үкенескә ҡаршы, әлегә тиклем ҡағиҙә булып һанала. Асылда, был ҡулланыусылар хоҡуҡтарын яҡлау тураһында законды боҙоу бит.\nБишенсе хәл. Василий, үҙенең рационындағы ит деликатестарынан баш тартып, ябыҡты һәм костюмын "тарайтырға" тип ательеға бирергә ҡарар итте. Хеҙмәт өсөн алдан түләне, әммә бер нисә көндән һуң геройыбыҙ ателье биргән квитанцияны юғалта. Әлбиттә, ательела уға костюмын бирергә баш тарталар, сөнки Василий уның ниндәй төҫтә булыуын аңлата алмай...\n- Әгәр отчет документы булараҡ касса чегы йәки квитанция юғалһа, тауар һатып алыу йәки хеҙмәттәр күрһәтеү факты суд тәртибендә шаһит (ике кешенән кәм булмаҫҡа тейеш) күрһәтеүҙәре менән раҫлана ала.\nАлтынсы хәл. Василий спорт менән шөғөлләнергә ҡарар итә һәм магазиндан спорт костюмы һәм бер пар майка һатып ала. Һуңынан майканың береһе сифатһыҙ булыуы асыҡлана. Василий тауарҙы алмаштырырға теләй, әммә һатыусылар майканы алмаштырмай, йәнәһе, "трикотаж изделиелар яңынан ҡайтарылмай һәм алмаштырылмай".\n- Әгәр изделиеның етешһеҙлеге булмаһа, һатып алыусы законға ярашлы 14 көн эсендә уны /әгәр тауар формаһы, фасоны, төҫө буйынса тура килмәһә/ башҡа тауарға алмаштыра ала. Быны әгәр тауар файҙаланылмаған осраҡта эшләп була.\n- Был осраҡта һатыусы хаҡмы?\n- Юҡ. Ул алдай. Һатып алыусының етешһеҙлеге булған тауарҙы икенсеһенә алмаштырырға хоҡуғы бар.\n- Ни тиһәңдә, бөгөнгө әңгәмәне ыңғай нотала тамамлайыҡ. Алынған мәғлүмәтте башта ҡалдырайыҡ һәм үҙебеҙгә (Василийға) уңыштар теләйек!


Иман ҡеүәте | Әбйәлил - Абзелил\nӘбйәлил - Абзелил > Дин > Иман ҡеүәте\n« Әүлиәләр ҡәберенә...\nФатихалы ғаилә »\n2005 йылда көньяҡ-көнбайыш Азияла булып үткән Цунами ваҡиғаһын иҫләүселәр барҙыр. Ул саҡта ҡайһы бер баҫмаларҙа: «Шри-Ланка һәм көньяҡ-көнбайыш Азиялағы башҡа дәүләттәргә ябырылған цунами тулҡындарына Аллаһ Үҙенең исемен яҙҙы», тип хәбәр иттеләр. Коломболағы Ислам тикшеренеү үҙәге етәксеһе Мөхәммәд Фәйзин 26 декабрҙә сәғәт ун тулып үткән егерме минутта ер юлдашы төшөргән фотоһүрәтте быға дәлил итеп килтерә. Икенсе бер ғалим да, «Ҡөрьән кешеләргә ут йәки һыу менән яза ебәреләсәге тураһында хәбәр итә», тип, шул афәтте телгә алып китә. Ысынлап та, Хаҡ Тәғәлә ҡушҡандарҙан тайпылыуҙары, боҙоҡлоҡто арттырыуҙары арҡаһында һәләк ителгән халыҡтар һәм ҡалалар тураһында Ҡөрьән сүрәләрендә асыҡ әйтелә. Былар барыһы ла Ахырызаман кешеләренә иҫкәртеү.\nАллаһы Тәғәлә тыйған әмерҙәр байтаҡ. Шуларҙың береһенә генә туҡталмаҡсыбыҙ. Әйтәйек, бурлыҡ мосолман халыҡтарында ныҡ таралмаған ине. Ләкин алама ғәҙәт сир һымаҡ тиҙ йоға. Хосусилаштырыу һымаҡ һәр төрлө кампаниялар илебеҙгә ыңғай нәмәләр менән ҡуша кире төшөнсәләрҙе лә алып килде. Дөрөҫ, ҡаҙна малына ҡул һуҙыу элек тә булған, ләкин тап ошо осорҙа ул ныҡ тамыр йәйҙе. Илебеҙҙә «коррупция» хатта ғәҙәти һүҙ кеүек ҡабул ителә башланы. Власҡа үрләү кемдәрҙер өсөн халыҡ ҡаҙнаһын үҙе теләгәнсә файҙалана алыу мөмкинлеге һымаҡ ҡабул ителде. Юғарыға үрләү бәғзеләргә үҙ кеҫәһен ҡалынайтыу өсөн ирек алыу ине. Ундай мөмкинлеккә эйә булмағандары «тормош рәхәтлеге, бәхет шулай икән» тип, тегеләренә көнләшеү менән ҡараны.\nНи өсөн беҙҙең ата-бабаларыбыҙ бындай шөғөлгә бармаған һуң? Ер- һыу, тел тип яу сапҡандар, ҡан ҡойғандар, Себер киткәндәр... ӘЛЛӘ улар рәхәтлекте аңлап бөтмәгәндәрме? Хатта улар һаҡлаған, ҡайнар ҡандары тамған ерҙәр, изгеләштергән урындар арзанға ғына һатыла, ә халҡы был турала белмәй ҙә ҡала... Торатау ваҡиғаһы шуның бер юғары нөктәһе булманымы ни? Ул киләсәк быуын өсөн ғибрәт һәм һабаҡ. Етмәһә, шунда тантаналы шарттарҙа Салауат көндәре уҙыуы... Уйлай китһәң, башҡа һыймаҫлыҡ.\nБер төрлө һөйләп, тап киреһен эшләү — шайтан ҡушҡанса йәшәү. Ул йоҡламай, уяу һәм кешелекте хаҡ юлдан яҙҙырыу өсөн нимәне генә файҙаланмай. Ахыр, имандан яҙған кеше анһат юл менән байыуҙы, әлбиттә, оҫталыҡ тип ҡабул итә башлай. Байлыҡ яратыу, муллыҡҡа ынтылыу әҙәм балаһына тыумыштан бирелгән. Ләкин ул бит кешенең нәфсеһен һынау өсөн бирелгән. Урлашыу, бурлыҡ Аллаһы Тәғәлә тыйған ҡаты әмер. Һәр ҡылған ғәмәл өсөн хисап бирергә тура киләсәген уйламаймы бындай ҡомһоҙҙар? Бәлки, улар «мин ҡотолоп ҡалырмын», тип өмөт итәлер? Нисек итеп? Әллә харам юл менән туплаған малын мохтаждарға таратып бирергә йыйынамы? Китапта әйтелгәнсә, ә Хисап көнө барыбер киләсәк. Аллаһ ҡушҡанды үтәй алыуы, Аллаһты яратыуы һәм Унан ҡурҡыуы аша баһаланасаҡ бөтәһе лә. Ошоно белә тороп та, ҡай берәүҙәрҙе нимә һуң кеше хаҡына ҡул һуҙырға, харам мал йыйырға мәжбүр итә? Шәреҡтә талап ҡаты, бурҙың хатта ҡулын ҡырҡыуға тиклем яза бирәләр.\nӘ ҡаҙнаны юҡ итеүселәр тураһында нимә әйтергә була? Власть — һынау. Уны ни өсөн кемдер үтәй ала, икенсеһе тулыһынса нәфсе ҡолона әүерелә. Миңә бер танышым, шундай юғары урын биләһәм, мин нимә эшләр инем икән, юҡ, ундай һынауҙы үтеп булмайҙыр, тигәнерәк фекер әйткәйне. Үҙеңә ышанмауҙан, әллә, ғөмүмән, ғәҙеллеккә ышанмауҙан тыуамы бындай фекер? Сөнки кибеттән икмәкме, колбасамы урлағанды тотһалар, хөкөмөн дә йәһәт кенә сығаралар. Ә бына юғары структу- раларҙағы коррупцияны юҡ итеү, ниндәйҙер һөҙөмтәләргә ирешеү. Беҙҙең ата-бабаларыбыҙҙы ошондай ҡомһоҙлоҡтан, кеше өлөшөнә инеүҙән нимә тотҡан һуң? Иман, әлбиттә. Мөхәммәт бәйғәмбәрҙең (с.ғ.с.) йәшәү рәүеше, сөннәте үрнәк булған. Бөгөн дә иман юлына ынтылғандар, нәфселәрен тыя белгәндәр бар. Беҙ тәҡдим итәсәк яҙмала кешелектең юғары үрнәге Мөхәммәт бәйғәмбәрҙең (с.ғ.с.) ғүмер юлындағы ҡайһы бер ваҡиғалар ғына телгә алына. Күҙ йәш тәреләй саф (бер үк ваҡытта әсе лә, татлы ла) намыҫ — әҙәм балаһының иң оло зиннәте. Кешелектең лидеры Мөхәммәт бәйғәмбәрҙең (с.ғ.с.) тормошо хаҡ юл эҙләгән ҡай берәүҙәр өсөн һабаҡ һәм уйланыу, киләсәк өсөн иҫкәртеү һәм йәшәү өлгөһө булһын. Был яҙма шул маҡсаттан тәржемә ителде.\nМөхәммәт бәйғәмбәрҙең тәҡүәлеге һәм иман ныҡлығы\nАллаһтың Рәсүле Мөхәммәт бәйғәмбәрҙең (с.ғ.с.) тормошо бөтөн иманлыларҙан иманлы булыуы менән айырылып тора. Иман ҡеүәте һәм тәҡүәлек шул тиклем ныҡ, аҙ ғына шик тыуырҙай нәмәнән дә ул тыйылған. Бындай юғары сифатҡа эйә кешене хатта табыуы мөмкин дә түгел. Бәйғәмбәр барлыҡ эш- ғәмәлен тик иман нигеҙендә ойошторған. Хаҡ Тәғәлә алдында тәҡүәлеге көслө булыу арҡаһында хатта ки йөрәге бына-бына туҡталырға әҙер торған; шул тиклем нескә күңелле һәм тәьҫирләнеүсән кеше, күҙенән йәш ҡойолмаған һәм бөтә тәне менән ҡалтыранмаған сағы ла бик һирәк булған. Тулҡынланған сағында ул — диңгеҙгә, тыныслыҡта океанға бәрәбәр.\nӘ был донъяны артыҡ яратҡан һәм гонаһ ҡылыу кейемен кейеп ҡарарға сирҡанмаған хәҙерге әҙәмдәр өсөн бөтөн ғүмерен ошондай тәҡүәлек һәм иман менән үткәреүсе бындай кеше, әлбиттә, үҙ-үҙен алдаусы булып күренә, шул арҡала хәҡиҡәтте һанға һуҡмаҫҡа маташыусылар барлыҡҡа килде. Ләкин Аллаһ үҙенең Рәсүлен шул тиклем оло юғарылыҡҡа күтәрҙе, ер өҫтөндә уны ҡараларға маташыусыларҙың тауышы уға барып етмәйәсәк. Шулай булғас, бысраҡлыҡтары нисек уға барып тейһен ти инде? Мөхәммәт бәйғәмбәр (с.ғ.с.) — иман, намыҫ, сафлыҡ, тәҡүәлек өлгөһө, эшмәкәрлегенең хаҡлығы шул тиклем бөйөк, берәү ҙә һәм бер нәмә лә уны яҙыҡ эшкә яҡын килтерә алмаған\nКүк юғарылығынан уның күңел тәрәнлеге\nБөтәһенән элек, уның иман НЫҠЛЫҒЫ — бындай кешегә бөтөн донъяны бирһәң дә ҡыуанмаясаҡ, һәм шулай уҡ, әгәр ҙә бөтөн донъя уның ҡулынан китһә лә — ул ҡайғырмаясаҡ. Тәҡүәлек, иман ҡеүәте Рәсүлдә иң юғары бейеклектә ине. Бөтөн донъя уның ҡулында булған хәлдә лә Рәсүл быға бер арпа бөртөгө тапҡан ише генә ҡыуаныс кисерер ине. Ҡапыл бар донъя ҡулынан ысҡынһа, быға ла ул ни бары бер арпа бөртөгөн юғалтҡан ише генә көйөр ине. Фани донъяны йөрәге менән бына шулай ғына ҡабул итте. Ошолай ҡабул итеүе донъяны һис кенә лә кире ҡағыу түгел. Сөнки ул беҙгә был донъяла дөрөҫ йәшәүҙең иң хәйерле, иң аҡыллы юлдарын күрһәтте. Шуға ла был донъяны бөтөнләй инҡар итте тип уйлау дөрөҫ түгел, сөнки ул бит кешеләрҙе йәшәүгә, тормошҡа дәртләндерҙе. Бының асыҡ дәлиле: Аллаһ Рәсүле нигеҙләгән Ислам дәүләте ҡыҫҡа ғына ваҡыт эсендә донъялағы иң бай һәм иң ҡеүәтле дәүләткә әйләнде. Көнбайыштың бер фекер эйәһе әйтмешләй, һуңынан Аллаһ Рәсүле нигеҙләгән ошо бер дәүләттән үҙҙәренең бөйөклөгө менән империяларға тиң булған егерме биш яңы дәүләт барлыҡҡа килде. Мәҫәлән, Бөйөк Осман империяһы шуларҙың береһе генә.\nАллаһ Рәсүле яҡты бәйғәмбәрлек юлына баҫҡандан һуң да, бар донъя бөтә матурлығында һәм хозурлығында уның аяҡ аҫтына түшәлгәндә лә үҙенә бер тапҡыр ҙа хыянат итмәне. Был донъянан киткән сағында хатта тыуған саҡта мираҫ менән бирелгән мөлкәте лә юҡ ине. Сөнки бөтә булған нәмәһен ул фәҡирҙәргә таратты. Вафатынан һуң ҡалған нәмәләргә иғтибар итегеҙ — бер нисә кәзә һәм ҡатындары йәшәгән бәләкәй генә бүлмәләр. Хатта ошо бүлмәләр ҙә йәмғиәттеке ине. Ҡатындары вафатынан һуң бүлмәләр мәсеткә бирелде. Күреүселәр был бүлмәләрҙең мәсет мөйөшөндә бик бәләкәй генә урын биләгәнен һөйләй.\nРәсүлдең иҙәндә һалам түшәктә йоҡлап йөрөгәне\nБер мәл Аллаһ Рәсүлен күрергә тип Ғүмәр хәҙрәт (р.ғ.) килә. Бәйғәмбәр үҙе йоҡлап йөрөгән һалам түшәктә ята, ә яңағында түшәктең һырҙары ҡалған. Бүлмәнең бер мөйөшөндә — эшкәртелгән тиреләр, икенсеһендә бер нисә ус арпа һалынған һауыт тора. Был хәлде күргән Ғүмәр хәҙрәттең (р.ғ.) күҙенән йәше бәреп сыға. Аллаһ Рәсүле уның ни өсөн илауын һорай. Ғүмәр (р.ғ.) яуап бирә: «Эй, Аллаһ Рәсүле! Был мәлдә хосрой (батша) һәм цезарь үҙҙәренең һарайҙарында мамыҡ яҫтыҡтарҙа йоҡлай, был донъя һинең өсөн яратылған булыуға ҡарамаҫтан, һин кипкән һалам түшәктә ятаһың, һалам яңағыңа һыр һалған. Шул хәлгә нисек иламайһың». Шул саҡта Аллаһ Рәсүле Ғүмәргә (р.ғ.) әйтә: «И Ғүмәр! Һин был донъя уларҙыҡы булыуын, ә беҙгә мәңгелек донъя насип булыуын теләмәйһеңме ни?» Икенсе хәҙистә яуабы шулайыраҡ яңғырай: «Был фани донъяла эшем юҡ. Мин ағас күләгәһенә килеп ултырған һәм тиҙҙән үҙ юлын дауам итергә тейешле юлсы бәрәбәрендәмен...»\nУл был донъяға рәсүллеген атҡарыр өсөн килде. Ул кешеләрҙең фекеренә һәм хис-тойғоларына тере һулыш алып килде. Рәсүллеген үтәгәндән һуң, фанилыҡты ташлап китергә тейеш ине. Был донъя менән бер нисек тә бәйләнмәгән кешенең ниндәйҙер шәһүәләргә, алдатҡыс-әүрәткестәргә ҡыҙығыуы бөтөнләй мөмкин булмаған хәл. Төп хәҡиҡәт шунда, Бәйғәмбәр (с.ғ.с.) бер ҡасан да фани донъяның шәһүәләренә алданманы, рәсүллегенән тайпылманы.\nСаҙаҡа мәсьәләһенә мөнәсәбәте\n"Кис ятты, ләкин иртәнсәккә тиклем йоҡоға китә алманы, тулғаңды, ауыр көрһөндө. Иртәнсәк ҡатыны һораны: «Эй, Аллаһтың Рәсүле! Төнөн бик тынғыһыҙландығыҙ. Нимә һеҙҙе тыныслыҡтан яҙҙырҙы?». Ә уның яуабы бына шулай: «Түшәк йәйгән саҡта бер хөрмә табып алғайным. Шуны ашаным. Аҙаҡ өйҙә саҙаҡаға һәм зәкәткә тигән хөрмә барлығы иҫемә килеп төштө. Әгәр ҙә шул хөрмәләрҙең береһен ҡапҡан булһам! Таң атҡансы ошо турала уйлап ғазапландым, шуға ла йоҡоға китә алманым».\nСаҙаҡаға һәм зәкәткә тигән ризыҡ уның өсөн харам була. Ләкин был хөрмәнең уға бүләк итеп бирелеүе лә ихтимал бит. Шулай булыуына шик юҡ. Сөнки саҙаҡаға тигән ризыҡты бында төнгә тиклем ҡалдырмағандар, уларҙы килтереү менән шундуҡ таратырға ашыҡҡандар. Ауыҙға алған бер ризығы өсөн шундай хафа, икеләнеү аша ут йотҡан һәм бөтөн ғүмерен ошолай үткәргән кешенең ниндәйҙер яҙыҡлыҡҡа барыуы мөмкинме? Шөбһәләнеп, харам ҡылыуҙан ҡурҡып, унан һаҡланып йәшәгән, хатта аҙ ғына шик тыуҙырырҙай эш менән күңеленә күләгә төшөрмәгән. Бындай көслө ихтыяр гонаһҡа барамы? ЮҠ, ул бер ҡасан да ҡыҙыҡтырғыстарға әүрәмәне, йәненә бер ниндәй ҙә харам эш, гонаһ өсөн юл күрһәтмәне. Уның рухы һәм ихтыяры һәр саҡ юғары дәрәжәлә саф, таҙа, пак ине, ул шулай йәшәне һәм Хаҡ Тәғәлә янына ла шулай китте\n«Мине „Һуд“ сүрәһе» ҡартайтты"\nӘбүбәкер Хәҙрәт (р.ғ.) Аллаһ Рәсүленән һорай: «Эй, Аллаһ Рәсүле! Сәсегеҙҙең ағарғанын күрәм, һеҙ ҡапыл ғына ҡартайып киттегеҙ; берәй ҡайғыға дусар булдығыҙмы әллә?» Ике донъя бәйғәмбәре шулай тип яуап бирә: «Һуд», «Ваҡиға», «Мурсәләт» — бына ошо сүрәләр мине ҡартайтты". «Һуд» сүрәһендә уға шулай тип әйтелә (яҡынса мәғәнәһе): «Һинең менән тәүбә ҡылғандар һәм һин, әмер ителгәнсә, тура юлда ныҡ тороғоҙ. Сиктәр аша үтмәгеҙ» (Ҡөрьән, 11:112). Һәм был тура юл Хаҡ Тәғәләнең үҙе тарафынан һөйөклөһө Мөхәммәд Мостафа бәйғәмбәр (с.ғ.с.) өсөн һыҙылған була. Һәм унан мәңгегә ошо һыҙылған юлдан барыу талап ителә...\n"Мурсәләт" сүрәһендә кешеләрҙең Ожмахта һәм Тамуҡта айырым төркөмдәргә бүленеүе һәм Тамуҡта бөйөк ҡурҡыуҙан кешеләрҙең нисек өсләтә бөгөлөп төшөүҙәре тураһында бәйән ителә. Был сүрәләрҙә һөйләнелгәндәр Мөхәммәд бәйғәмбәрҙе (с.ғ.с.) шаҡ ҡатыра һәм ҡартайта.\nТеге донъяға ҡарашы\nБер сәхәбә өйөндә Ҡөрьән уҡып ултыра. Тауышы урамдағыларға ла ишетелеп тора. Был мәлдә Аллаһ Рәсүле ошо өй тәңгәленән үтеп барған була. Ҡапыл уның төҫө ҡаса һәм ул тубыҡланып төшә. Гүйә, аяттар уны шулай ҡалтыранырға мәжбүр итә. Эйе, аяттың ҡаты иҫкәртеүе уға шулай көслө тәьҫир итә.\nАяттарҙа шулай тип әйтелә: «Беҙҙә бит — бығауҙар һәм йәһәннәм уты (язаларға), һәм шулай уҡ боғаҙҙарына тығылыр ризыҡ һәм ғазаплы яза бар» (Ҡөрьән, 73:12, 13).\nКемгә-кемгә, ә бит уға был һүҙҙәр өсөн хафаға ҡалырға түгел, сөнки ул — Аллаһтың Рәсүле. Ләкин Мөхәммәт бәйғәмбәр (с.ғ.с.) беҙгә Аллаһты ҡәҙерләү, таныу, хөрмәт итеү һәм Унан ҡурҡыуҙың һабағын бирҙе.\nКиске Өфө, 2011 йыл, Фәрзәнә АҠБУЛАТОВА.\nдауамы ошо биттә: https://nazir1965.com/din/p%D3%99j%D2%93%D3%99mb%D3%99rebe%D2%99-tura%D2%BBynda.html\nЭта запись написана автором Назир Сабитов, 12.05.2018 в 23:27, и размещена в категории Дин. Следите за ответами на эту запись с помощью RSS 2.0. Вы можете написать комментарий или разместить обратную ссылку на своем сайте.


ул. Степана Разина, 9Е, эт. 3


Зайнаб Биишева «Мастер и Подмастерье» (урок по государственному башкирскому языку) - Родной язык и литература\nЗайнаб Биишева «Мастер и Подмастерье» (урок по государственному башкирскому языку)\n34.85 КБ, 298088.docx Автор: Аллаярова Роза Батуовна, 20 Мар 2015\nТема: З.Биишева «Һѳнәрсе менән Ѳйрәнсек»\nМаҡсат:Уҡыусыларҙы З.Биишеваның тормош юлы, ижады менән таныштырыу. Әҫәр тураһында фекерҙәрен, образдарға мѳнәсәбәттәрен асыҡлау. Тасури телмәр күнекмәләрен үҫтереү. Уҡыусыларҙа бер- береһенә ҡарата йылы мѳнәсәбәт, иғтибарлыҡ, ярҙамсыллыҡ , изгелек тәрбиәләү.\nЙыһазландырыу: компьютер, ҡылыҡһырлама ѳсѳн һүҙҙәр яҙылған карточкалар, үҙ аллы эш ѳсѳн мәҡәлдәр яҙылған карточкалар\nТаҡта биҙәлеше: интерактив таҡта, ике яҡта кѳршәк һүрәте эленеп тора, З.Биишеваның портреты.\nАвтор: Аллаярова Роза Батуовна\nдокумент Зайнаб Биишева «Мастер и Подмастерье» (урок по государственному башкирскому языку) Аллаярова Роза Батуовна 20 Мар 2015\nпрезентация Зайнаб Биишева Шарипова Сабира Булякбаевна 20 Мар 2015\nдокумент Читательская конференция по рассказу З. Биишевой «Мастер и Подмастерье» Янгильдина Велора Ишмухаметовна 7 Дек 2015\nдокумент Консультация по теме «Причины, симптомы и основные методы коррекции дизартрии» Махмудова Зайнаб Абдурахмановна 15 Окт 2015\nдокумент Интегрированное занятие по логоритмике «Осенний сон» Махмудова Зайнаб Абдурахмановна 15 Окт 2015\nпрезентация Презентация к НОД по теме «Посуда» Махмудова Зайнаб Абдурахмановна 20 Окт 2015\nдокумент Тема: «Ҡанатлы ярҙамсыларыбыҙ» З. Биишева Мысыргалина Ханифа Анваровна 15 Окт 2015\nдокумент Башҡорт теле һәм әҙәбиәтенән план-конспект. 8 класс. Зәйнәб Биишева «Һөнәрсе менән Өйрәнсек» (Хасбулат олатай хикәйәте). Хабибуллина Василя Абдулловна 15 Дек 2015\nдокумент Викторина по теме: «Осень». Игра: «Что, где, когда» Махмудова Зайнаб Абдурахмановна 18 Окт 2015\nдокумент Конспект фронтального занятия по обучению грамоте «Путешествие за сокровищами» Махмудова Зайнаб Абдурахмановна 15 Окт 2015\nдокумент Консультация по теме «Использование мнемотехники в логопедической работе» Махмудова Зайнаб Абдурахмановна 15 Окт 2015\nразное Методические рекомендации «Использование мнемотехники в работе по развитию связной речи» Махмудова Зайнаб Абдурахмановна 15 Окт 2015\nдокумент Конспект непосредственно образовательной деятельности в подготовительной группе по теме: «Зима» Махмудова Зайнаб Абдурахмановна 20 Окт 2015\nдокумент Рабочая программа по башкирскому (государственному) языку Гайфуллина Резида Рашитовна 15 Дек 2015\nдокумент Конспект проведения экскурсии «Осенний лес» Махмудова Зайнаб Абдурахмановна 18 Окт 2015\nдокумент Развивающая игра-конструктор «Колумбово яйцо» Джалиева Зайнаб Магомедкамиловна 31 Мар 2015\nразное Диплом конкурса "Мастер и подмастерье". 2014 год Нефедова Татьяна Александровна 20 Мар 2015\nдокумент Конспект урока по башкирскому (государственному) языку в 9 классе по теме: Шәйехзада Бабич тормошо һәм ижады.. Йәнләндереү. Сибагатова Венера Вахитовна 26 Янв 2016\nдокумент Тематическое планирование по башкирскому (государственному языку) для коррекционных школ VIII вида Нуретдинова Регина Зуфаровна 20 Мар 2015\nдокумент ктп по башкирскому (государственному) языку для 6 класса русскоязычных школ Зубаирова Нариса Баймуратовна 20 Мар 2015\nдокумент Рабочая программа по башкирскому(государственному) языку для 2 класса русскоязычных школ Зубаирова Нариса Баймуратовна 20 Мар 2015\nдокумент КТП по башкирскому (государственному) языку lдля 3 класса русскоязычных школ Зубаирова Нариса Баймуратовна 20 Мар 2015\nдокумент КТП по башкирскому (государственному) языку для 2 класса русскоязычных школ Зубаирова Нариса Баймуратовна 20 Мар 2015\nдокумент Мастер класс по башкирскому языку Камалетдинова Роза Фанисовна 20 Мар 2015\nразное Презентация к НОД «БУКВА З, ЗВУКИ «З,ЗЬ» Махмудова Зайнаб Абдурахмановна 19 Окт 2015\nпрезентация Презентация к НОД «Помоги Рите увезти овощи на грузовике». (Автоматизация звука [Р]) Махмудова Зайнаб Абдурахмановна 19 Окт 2015\nдокумент Сценарий развлечения «Откуда хлеб пришел»? Махмудова Зайнаб Абдурахмановна 17 Окт 2015\nдокумент Интегрированное занятие в подготовительной группе « В гостях у животных» Жаафар Зайнаб Жаафаровна 30 Апр 2015\nразное Карточки по формированию звукопроизношения и развитию речи у детей с ОНР Махмудова Зайнаб Абдурахмановна 15 Окт 2015\nпрезентация Зайнап Биишева. Жизнь и творчество. Анализ стихотворения "Башкирский язык". Презентация Хасанова Шарифа Памировна 20 Мар 2015\nпрезентация Башҡорт (дәүләт) теле З. Биишева "Көҙгө ямғыр" Насырова Мунавара 20 Мар 2015\nдокумент Комплексный тест по литературе и русскому языку для 2 курса специальностей «Мастер столярного и мебельного производства» Шутова Ольга Владимировна 5 Апр 2015\nдокумент урок по башкирскому языку Валеева Альфия Рафкатовна 7 Дек 2015\nдокумент Зайнаб Биишева.Певица красоты и света ХУЗИНА НАФИСА ИЛЬГИЗОВНА 6 Апр 2015


ООО ДЕЛЬТА, Оренбург: ИНН 5612168873, ОГРН 1175658022066, адрес, телефон, сайт, реквизиты, выписка из ЕГРЮЛ\nОренбургская обл, г. Оренбург, ул. Октябрьская, д. 40 офис 16\nКшибаев Ринат Бауржанович, директор *\nКшибаев Ринат Бауржанович **\nКомпания ООО ДЕЛЬТА, адрес: Оренбургская обл, г. Оренбург, ул. Октябрьская, д. 40 офис 16 зарегистрирована 19.10.2017. Организации присвоены ИНН 5612168873, ОГРН 1175658022066, КПП 561201001. Основным видом деятельности является торговля оптовая зерном, всего зарегистрировано 4 вида деятельности по ОКВЭД.\nКоличество совладельцев (по данным ЕГРЮЛ): 1, директор - Кшибаев Ринат Бауржанович. Размер уставного капитала 10 000₽.\n3. ООО "АГРОЛИДЕР" 5636009512\n4. ООО "АГРОСОЮЗ" 5612162279\n5. ООО "АГРОТРЕЙДСЕРВИС" 5610128522\n6. ООО "АМЕГА" 5614043358\n7. ООО "АПК-ЛОГИСТИКА" 5630031180\n8. ООО "ЗЕРНОТРАНЗИТ" 5610219120\n9. ООО "ЗОЛОТАЯ НИВА" 5610077966\n10. ООО "ИДЕЛЬ" 5610214891\n11. ООО "КОМПАНИЯ АРСАЛ" 274174986\n14. ООО "ПРОМЫШЛЕННЫЙ АГРОСОЮЗ" 6311093489\n17. ООО "РОСТА-АГРО" 5611067791\n18. ООО "РОСТА-АГРО" 5609178776\n20. ООО "УРОЖАЙ 2015" 5610210914


Матрасы ФАБРИКА СНА 120х195 [120 на 195 или 1200х1950] в КЕМЕРОВО со скидкой 10%\nМатрасы Фабрика сна 120х195 в Кемерово\nМатрасы Фабрика сна 120х195 недорого в Кемерово\nКаталог матрасов фабрики Фабрика сна от 7688р. в Кемерово в интернет-магазине Matras-Kemerovo.Ru.\nМатрас Венера Multipocket 20 513 Матрас Bio massage cocos TFK 16 881 Матрас Bio Modern 11 782


Велосипед Merida SCULTURA 5000 PearlWhite (Black) 2019 SM(52см)(81342) купить по недорогой цене в Ижевске | интернет-магазине abc.ru - отзывы, характеристки, доставка\nВелосипед Merida SCULTURA 5000 PearlWhite (Black) 2019 SM(52см)(81342)\nВелосипед Merida SCULTURA 5000 PearlWhite (Black) 2019 SM(52см)(81342) Велосипед Merida SCULTURA 5000 PearlWhite (Black) 2019 SM(52см)(81342) в интернет-магазине abc\n112 989 р. - розничная цена\nВы экономите 2 215 р. (2 %)


likefrend.ru » Статьи » Хиндемит, Пауль\nПауль Хиндемит (нем. Paul Hindemith; 16 ноября 1895, Ханау — 28 декабря 1963, Франкфурт-на-Майне) — немецкий композитор, альтист, скрипач, дирижёр, педагог и музыкальный теоретик.\nСочинения для солирующих инструментов с оркестром


Карта азс России, поиск азс, цены на азс > другая компания АЗС ОАО "Саханефтегазсбыт" № 1 - Якутск г . Якутск , ул. Автодорожная, 5\nдругая компания «АЗС ОАО "Саханефтегазсбыт" № 1» - Якутск\nг . Якутск , ул. Автодорожная, 5\nтел.:8 (4112) 35-87-11\nА-80 30.50 15.10.2014 17:37:22 TURAF 2392345\nАИ-92 38.90 15.10.2014 17:37:22 TURAF 2392345\nАИ-95 41.50 15.10.2014 17:37:22 TURAF 2392345\nДТ 39.80 15.10.2014 17:37:23 TURAF 2392345


Ощадбанк, Лиман, ул. Мира, 17А: режим работы отделения, телефон, контакты\nОтделение Ощадбанка: Лиман, ул. Мира, 17А


Туймазы театры актерҙары Татарстан менән Төркиәнең берлектәге фильмында төшә // Мәҙәниәт | новости башинформ.рф\n12:10, 18 сентября 2019 Мәҙәниәт\nФото: Туймазы театрының матбуғат хеҙмәте\nТуймазы татар драма театры актерҙары Татарстан менән Төркиәнең берлектәге фильмында төшә. Бер нисә күренеш Туймазы районының Төмәнәк ауылында бара.\n«Сафа менән Сажиҙә» картинаһы Мәхмүт Ғәләүҙең популяр «Мөһәжирҙәр» романы буйынса төшөрөлә. Фильмда XVIII быуаттағы ваҡиғалар һүрәтләнә. Сюжет мөхәббәт һәм психологик драма тураһында бәйән итә, аҙағында рус-япон һуғышы башлана.\nТеатрҙың матбуғат хеҙмәтенән хәбәр итеүҙәренсә, «Сафа менән Сажиҙә» фильмы — Татарстан менән Төркиәнең берлектәге продукты. «Төрки донъяһы» Истанбул кинофестивале һәм Ҡазан халыҡ-ара мосолман киноһы фестивале араһында хеҙмәттәшлек тураһында килешеүгә ҡул ҡуйылғандан һуң уның өҫтөндә эшләү мөмкинлеге тыуҙы. Был — ошо хеҙмәттәшлек сиктәрендә беренсе ҙур проект.\nТеги: кино, Туймазы театры


Онотмам, иптәш майор!\n16 Февраль 2018, 15:12\nФәниҙә Исхаҡова – дүрт роман, тиҫтәләп повесть авторы. Ул балалар өсөн дә ижад итә. Әле беҙ һеҙҙең иғтибарға уның һуңғы ваҡытта яҙған яңы әҫәрен тәҡдим итәбеҙ.\nЯҡында ғына атыу тауышы яңғыраны. Ун саҡрым самаһы юлды йәйәүләп үткәнгә ярайһы уҡ арыған балалар шунда уҡ туҡтаны.\n– Рәсимә Әкрәм ҡыҙы, ишеттегеҙме?\n– Кем атты икән?\n– Туҡтағыҙ, шаулашмағыҙ!\nҺигеҙенселәрҙең синыф етәксеһе Рәсимә Әкрәм ҡыҙы яурынындағы юл сумкаһын ергә ырғытты ла атыу тауышы ишетелгән яҡҡа ынтылды. Шул арала боролоп, балаларға шауламаҫҡа ымланы. Ун биш-ун алты йәштәр тирәһендәге үҫмерҙәр һағайып ҡалғайны.\nЙәйге каникул мәлендә туристик сәйәхәткә юлланды улар. Үҙҙәре уҡыған ҡасабанан утыҙ саҡрымдай алыҫлыҡта ятҡан Солтанморат мәмерйәһенә барыу ине ниәттәре. Ара байтаҡ ҡына. Ләкин ул мотлаҡ рәүештә йәйәү үтелергә тейеш. Берҙән, тура ғына һалынған юл да юҡ, күберәк тау-таш артылып, урау-урау һуҡмаҡ буйлап барырға кәрәк. Икенсенән, Солтанморат мәмерйәһенә йәйәүләп сәйәхәткә барып ҡайтыу уларҙың мәктәбендә инде традицияға әйләнгән. Бигүк еңелдән булмаған ошо сәфәрҙе һынатмаҫлыҡ итеп үтеп ҡайтыу үҙе үк мәртәбә һанала. Ә инде юлда осраған тау йылғаларының бер-береһе менән уҙышып, кем уҙарҙан түбәнгә атылыуҙарын һәм уларҙың урыны-урыны менән иҫ киткес матур шарлауыҡтар хасил итеүҙәрен һөйләп тә, яҙып та аңлатырлыҡ түгел.\nБөгөн иртә таң менән сәйәхәткә сыҡҡайны улар. Юлды бер аҙ ыратҡас, ултырып ял итеп алдылар. Ошо тирәләге ҙур булмаған ҡала эргәһендәрәк төшкө ашҡа туҡтарға ине ниәттәре. Күп тә ҡалмағайны кеүек. Әле бына һис уйламағанда…\nАғас олонона тотоноп алға үрелеп ҡараған уҡытыусылары эргәһенә Зариф килде.\n– Рәсимә Әкрәм ҡыҙы, унда нимә? Берәй нәмә күрәһегеҙме?\n– Шымыраҡ, Зариф, – тип шыбырлап яуапланы уҡытыусылары. – Ике кеше тора. Өсөнсөләре…\n– Ой, әсәкәйем! Бында йылан! – тип сәрелдәне ҡыҙҙарҙың береһе.\nБер урында тупланыбыраҡ торған төркөм төрлө яҡҡа һибелде. Кескәй генә йылан, сыр-сыу килгән ҡыҙ-ҡырҡындың тауышынан ҡасып ҡотолорға маташҡандай, борғолана-һырғалана бейек үлән араһына инеп юғалды.\n– Ул бит туҙбаш йылан!\n– Тапҡанһығыҙ ҡурҡыр нәмә!\n– Һуң ҡысҡырышмағыҙ ул тиклем! Тегендә ниндәйҙер шикле кешеләр! – Был Зариф ине. Шул мәлдә ул әлеге әҙәмдәрҙең был яҡҡа йүнәлеүҙәрен күреп ҡалды. – Бында киләләр!!!\n– Йүгерегеҙ тиҙерәк! Килгән юл буйлап кирегә! – тип ҡысҡырҙы Рәсимә Әкрәм ҡыҙы. Үҙе лә шул ыңғайҙан ерҙә ятҡан юл сумкаһын эләктереп алып балалар артынан ынтылды, ләкин өлгөрмәне. Ҡиәфәтенән үк бер ниндәй ҙә миһырбанлыҡ вәғәҙә итмәгән мыҡты кәүҙәле ир уны беләктәренән матҡып эләктереп тә алды.\n– Ҡайҙа улай ҡабаланаһың, һылыуҡай? Танышырға ла өлгөрмәнек бит әле! – тип тештәрен ыржайтты ул.\nТауға үрләгән һуҡмаҡ яғына һибелгән уҡыусылар ҙа алыҫ китеп өлгөрә алманы – ҡаршылағы ҡыуаҡтар артынан ҡулына пистолет тотҡан оҙон буйлы, ләкин кәүҙәгә ҡаҡсараҡ икенсе берәүһе ҡалҡты.\n– А ну, марш кирегә! Мин ике тапҡыр ҡабатларға яратмайым!\nҠурҡыуҙары йөҙҙәренә сыҡҡан ҡыҙҙар һәм малайҙар, берсә уҡытыусыларына, берсә таныш түгел әҙәмдәргә ҡарай-ҡарай, кирегә йүнәлде. Ҡайһыһылыр яҙа баҫтымы, әллә абындымы – һөрлөгөп барып төштө.\nУң ҡулындағы пистолетын сәйәхәтселәр яғына йүнәлткән ят әҙәм йығылған үҫмерҙе елкәһенән эләктереп торғоҙҙо ла этеп ебәрҙе.\n– Аяҡ аҫтыңа ҡарап атла, емтек!\nБөтә был ығы-зығы ваҡытында Зариф иғтибарҙан ситтәрәк ҡалды. Иптәштәре тауға табан йүгергәндә ул, турараҡтан киҫергә самалап, уңға табан ынтылды һәм ерҙә ятҡан кемгәлер абынып, тәгәрәп барып төштө. Был шул тиклем тиҙ арала булды, уйларға ла өлгөрмәне. Ярайһы уҡ ныҡ йығылһа ла, хатта ауыртыныуҙы ла әллә ни тойманы.\n– Һеҙ… кем?\nЕрҙә ятҡан әҙәм яуап бирмәне. Уның эргәһенә йөгөнөкләп яҡынлашҡан үҫмер, ниһайәт, уның ауыҙының скотч таҫмаһы менән йәбештерелгәнен күрҙе. Таныш түгел кешенең ҡулдары артҡа ҡайырып бәйләнгән, аяҡтары ла скотч менән сырмалғайны.\nЗариф уның өҫтөнә эйелде. Ғәжәп, ҡиәфәтенә ҡарағанда былай арыу ғына кешегә оҡшаған һымаҡ. Костюмда, аҡ күлдәк өҫтөнә килешле галстук бәйләнгән.\nТаныш түгел кешенең күҙҙәрендә өмөт күренде. Ул көсөргәнеп үҫмергә ниҙер әйтергә маташты. Ауыҙы йәбештереүле булғанға ни әйтергә теләгәне генә һис тә аңлашылмай.\nВаҡыт бик самалы ине. Тегендә, ҡыуаҡтар артында, баяғы таныш түгел әҙәмдәрҙең уҫал тауыштары ишетелә. Аңлауынса, иптәштәре уларҙан ысҡына алманы. Ә был кеше менән ни эшләргә? Ошо хәлдә ятҡас, ул тегеләрҙең әшнәһе түгелдер бит инде?!\nБыл фекер башына килгәс, Зариф ҡапыл тәүәккәлләне. Ул таһыллы хәрәкәт менән теге кешенең ауыҙындағы скотчты ысҡындырып алды. Ерҙә ятҡан таныш түгел әзмәүерҙәй ир ауыҙ тирәһендәге тиреһе ауыртҡанға ыңғырашып сытырайҙы, ләкин хәүефтең эргәлә генә булыуынан, күрәһең, тиҙ иҫенә килде.\n– Ҡустым, аяҡ менән ҡулдарҙы ла ысҡындыра алаһыңмы?\n– Хәҙер, ағай…\nЗариф биштәрен ҡабаланып аҡтара, үҙе иһә күп булһа, ун биш минут самаһы элек кенә хәүефһеҙ һәм иҫ киткес матур тойолған тирә-яҡтың шул тиклем тиҙ арала үҙгәреүенән иҫенә килергә тырышты.\nҠайҙа һуң бысаҡ? Чехолға кейҙереп һалып алғанын ул бит бик һәйбәт хәтерләй. Әле артыҡ ҡабаланғанға күрә ҡайҙа икәнен иҫенә төшөрә алмай. Бөтә биштәренең аҫтын өҫкә әйләндереп, тигәндәй, хәҙерге мәлдә иң кәрәкле әйберен эҙләгән Зарифтың ҡулы, ниһайәт, оҙонса әйберҙе ҡапшаны.\n– Булды, таптым!\nБер аҙҙан ир кешенең ҡулдары сырмалған беше бау киҫәктәргә бүлгеләнеп ергә һибелде. Шул уҡ етеҙлек менән Зариф уның аяҡтарын да ысҡындырҙы.\n– Рәхмәт, ҡустым! – Ағай ойоған аяҡ-ҡулдарын яҙырға тырышып, бер аҙ ыуғыланы һәм ҡабаланып ерҙән ҡалҡынды. – Был урындан китергә кәрәк! Әйҙә, ҡустым, тиҙ бул!\n– Һуң, ағай, унда бит минең иптәштәрем! Уларҙы нисек, ташлап китергәме ни?\n– Теге кешеләрҙең ҡулдарында ҡорал. Буш ҡул менән беҙ бер ни ҙә ҡыла алмаясаҡбыҙ. Был тирәнән йәһәтерәк ысҡынырға кәрәк. Һуңғараҡ берәй әмәлен табырбыҙ. Әйҙә, әйҙә, ҡалма!\nУлар, ҡыуаҡтар артына ышыҡлана-ышыҡлана, тау һөҙәгенә ашыҡты.\n– Былар менән ни эшләйбеҙ, Макс? Улар беҙгә нимәгә?! Китһендәр үҙ юлдары менән!\n– Миңә уларҙың хәжәте бер тин. – Макс тигәндәре ситкә әйләнеп, ергә сыртлатып төкөрҙө. – Тик эш шунда: тейешһеҙ ваҡытта аяҡ араһында буталып йөрөйҙәр. Әгәр ҙә полицияға йүгерһәләр, ни тиерһең?\n– Юҡ инде, шул ғына етмәгәйне!\nТәмәке тоҡандырҙылар. Уларҙың икеләнеп ҡалғандарын күргән уҡытыусы ҡыҙ уңайлы мәлдән файҙаланып ҡалырға ашыҡты.\n– Зинһар, беҙҙе ебәрегеҙ! Һеҙҙе күргәнебеҙҙе бер кемгә лә әйтмәйәсәкбеҙ, вәғәҙә итәм.\nТегеләр бер-береһенә ҡарашты.\n– Әллә ебәрәйек тә ҡуяйыҡмы? Дөрөҫ әйтәһең, уларҙан беҙгә ни файҙа? Бер өйөр ыбыр-сыбырға ваҡыт әрәм итергә тағы…\n– Сабыр ит, мин хәҙер. Ә һин барыбер әлегә быларҙан күҙ ысҡындырма.\nОҙон буйлыһы пистолетын ҡулында уйнатҡылаған һәм ҡораллы булыу өҫтөнлөгө менән маһайыуын һис тә йәшермәгән әшнәһен урап үтте һәм бая үҙҙәре килгән урынға йүнәлде. Ул күҙҙән юғалыуға бер-ике минут үттеме-юҡмы, уның ҡысҡырғаны һәм шуның артынса уҡ йәмһеҙ итеп һүгенгәне ишетелде.\n– Ах, падла! Ҡасҡан, сволочь!\n– Ҡайҙа ҡасҡан? Бәйле ине лә баһа!\n– Бәйле ине… – тип йәнә һүгенде асыуынан күҙҙәре аларған ир. – Бына ошоларҙың береһенең эше! Хәҙер йәндәрен аласаҡмын! – Ул биленә ҡыҫтырған пистолетын йәнә ҡулына алды. – А ну, атлағыҙ! Теге яҡҡа, тим!\nБер нәмә лә аңламаған үҫмерҙәр бер урында тапанышты. Уҡытыусы ҡыҙ асыуынан тиреһенә һыя алмаған ир кешенең балаларға берәй яманлыҡ ҡылып ҡуйыуынан хәүефләнеп, уларҙы алға этте.\n– Атлағыҙ, балалар! Тик ҡурҡмағыҙ, йәме?\nИке ир сәйәхәтселәр төркөмөн ара-тирә скотч һәм бау киҫәктәре күренгән һәм үләне ярайһы уҡ иҙгеләнгән урынға алып килде.\n– Ҡайһығыҙҙың эше? Йә, мин көтәм!\n– Беҙ бер нәмә лә аңламайбыҙ, – тине тауышы ҡалтыранған уҡытыусы. – Һеҙ нимә хаҡында һорайһығыҙ?\n– Ә, ҡурсаҡ! Бына һин яуап бирәсәкһең! Йә, әйт әле… – Ир кеше пистолетын Рәсимә Әкрәм ҡыҙының маңлайына терәне. – Барыһы ла бындамы? Төркөмөңдә нисә кеше ине?\nҺорауҙың асылы, ниһайәт, барыһына ла барып етте. Үҫмерҙәр бер-береһенә ҡарашты.\n– Зариф юҡ… – тиештеләр.\n– Йә, мөғәллим, һүҙ һиңә!\n– Төркөмдә ете малай, биш ҡыҙ ине… – тип яуапланы уҡытыусы.\n– Ә хәҙер?\n– Бер малай юҡ…\n– Ҡайҙа инде ул малай аҡтығы?\n– Мин белмәйем…\n– Ә белергә кәрәк ине! – Ир уҫал йылмайҙы. – Балаларыңды насар тәрбиәләйһең, мөғәллимә! Баш-баштаҡланып, рөхсәт итмәгән нәмәгә морондарын тығалар. – Ул әшнәһенә боролдо. – Быларҙы шефтың подвалына ябабыҙ. Теге әҙәмде тапҡансы шунда ултырырҙар. Шау-шыу сығарып, эште боҙоуҙары бар. – Ул ситтәге үҫмерҙең арҡаһына төрттө. – Йә, атла, турист! Көтөлмәгән сәбәптәр арҡаһында маршрутығыҙ бер аҙ үҙгәрә.\nҺис уйламағанда тотҡонға әйләнгән сәйәхәтселәр төркөмө бөтөнләй икенсе йүнәлештә билдәһеҙлеккә табан атланы.\n– Ағай, ә һеҙ кем?\nИр кеше тәүҙә яуап бирмәне, әйләнгән һайын тау яғына күҙ һалғылап, ағастар араһынан йылдам атлауын белде. Зариф уның артынан өлгөрөргә тырышып, етеҙ аҙымдар менән эргәһенән килә. Бер аҙҙан яңы танышы уның биштәрен алып, уң яурынына аҫты.\n– Арырһың, һәлмәк күренә.\nХәүефле урындан ярайһы уҡ алыҫлашҡас ҡына туҡтап бер аҙ тын алдылар. Ир кеше тирләгән маңлайын ҡулъяулығы менән һыпырҙы.\n– Йә, ҡустым, исемең кем була?\n– Зариф. Ә һеҙҙеке?\n– Мин Самат ағайың булырмын.\n– Ә ни эшләп улар һеҙҙе бәйләне?\n– Был оҙон тарих, ҡустым. Тик шуныһы – улар шаярғанды яратмай. Беҙҙең икебеҙгә лә был әҙәмдәр ҡулына эләгергә ярамай. Аңлашылдымы?\n– Ә иптәштәрем? – тине Зариф хафаланып. – Улар менән берәй насарлыҡ ҡылып ҡуйһалар?\n– Иптәштәрең өсөн артыҡ борсолма. Унлап кешенең бер юлы башына етергә улар ахмаҡ түгел. Ни бары – бикләп ҡуйырҙар.\n– Беҙ унда, тау башында, атыу тауышы ишеттек. Һеҙгә атҡайнылармы?\n– Уныһы былай, профилактика өсөн. Ә бына хәҙер эләктерһәләр, инде йәлләп тормаясаҡтар. Шулай уҡ һине лә. Тәк што, хәҙер икебеҙ бер ҡамытта.\nУлар ағастарҙы урап үтә-үтә артабан китте.\n– Ниңә улай тиһегеҙ, ағай? Мин уларға нимәгә? – Зариф ғәжәпләнеп яңы танышына төбәлде. Самат егерме биш-утыҙ йәштәр тирәһендә ине. Ул аҡ күлдәк-костюмда булһа ла, был кейем уға һис тә килешмәгән һымаҡ. Ҡыланыштары ла, етеҙ хәрәкәтләнергә өйрәнгән кешеләргә хас булғанса, йылдам һәм теүәл. Джинсы менән кроссовкиҙар уның өсөн уңайлыраҡ булыр ине кеүек.\n– Хәҙер инде һин артыҡ күпте беләһең, аңланыңмы? Хәйер… Әйҙә, былай килешәйек. Мин кәрәк тиклемен әйтәм, ә һин әйткәндең барыһын да эшләйһең. Йә, нисек?\n– Һуң, ағай, беҙ бит походҡа китеп бара инек, – тигән булды Зариф.\nЫсынлап та, бигерәк сәйер ине – бынан ярты сәғәт самаһы элек улар шаяра-көлә тау һуҡмағы буйлап киләләр ине. Әле иһә ул бығаса донъяла барлығын да белмәгән кеше менән ҡайҙалыр ашыға. Етмәһә, кемдәрҙеңдер эҙәрлекләүенән ҡасып ҡотолорға тырышалар. Иптәштәре иһә…\n– Поход мәсьәләһе әлегә ситкәрәк күсә, туған. Шунһыҙ булмай.\n– Йә, ярай, мин һиңә кәрәк тиклемен һөйләргә вәғәҙә иттем. Тыңла. – Самат йәнә артына әйләнеп тирә-яҡты иғтибарлап тикшерҙе. – Аңла, ҡустым. Хәҙер беҙ бит бер команда. Миңә һине һаҡларға һәм был ығы-зығының осона сыҡҡас, иптәштәреңдең дә имен-аман ҡотолоуы мөһим. Тик, моғайын, һинең ярҙамыңдың да кәрәк булыуы бар.\n– Ниндәй ярҙам, ағай?\n– Ул хаҡта һуңғараҡ. Ә хәҙер тыңла. – Самат биштәрен икенсе яурынына күсерҙе. – Мин был кескәй ҡалала ике ай самаһы. Ә төп эшем Өфөлә.\n– Бында улайһа ни эшләйһегеҙ?\n– Мин – полиция капитаны, Зариф ҡустым.\n– Капитан? – Үҫмерҙең күҙҙәре йәнләнде.\n– Ну, карап капитаны түгел, ҡыҙғанысҡа…\n– Вот шәп!\n– Шәплеккә шәп тә… Тик әлеге мәлдә мин теге ике һунар этенең хужаһына ла эшләйем.\n– Кем булып? – Зариф аңламаны.\n– Эшләгән булып ҡыланам, – тип төҙәтте Самат ағаһы. – Иҡтисади енәйәт тигән һүҙҙе ишеткәнең бармы? Мин бына шул әҙәмдәр ҡылған енәйәтте тикшерәм. Тик улар был хаҡта белмәй ине, – тип төҙәтте ул паузанан һуң. – Бөгөнгә тиклем. Осраҡлы рәүештә фаш иттеләр һәм барыһының да арттарына ут ҡапты, тиергә була.\n– Һы, ҡыҙыҡ! – Зарифтың ауыҙы йырылды.\n«Вәт, шилма! – тип эстән генә һуҡранып ҡуйҙы Самат. – Баштарында гелән ҡыҙыҡ-мыҙыҡ…»\n– Ҡыҙыҡ шул… Бер аҙ ҡыҙғаныс та булыуын әҙерәк онотоп торғанда…\n– Ниңә улай тиһең, Самат ағай?\n– Эш шунда… Бындағы хужаның әкәм-төкәм эштәрен фашлар өсөн ҡоро һүҙ генә етмәй. Факттар булырға тейеш. Кире осраҡта ике ай буйына минең партизанлыҡ итеүҙән һуҡыр бер тинлек тә файҙа сыҡмаясаҡ.\n– Ә һеҙ ул факттарҙы таптығыҙмы?\n– Таптым да… тик сығарып өлгөрмәнем. Йәшерергә тура килде. Ә хәҙер минең унда күренгәнде тәүлек әйләнәһенә ҡарауыллайҙар. Шуның артынан барғанда ошо ике һунар эте эләктерҙе. Миңә бөгөн үк уларҙы йәшергән еренән алырға һәм тейешле урынға оҙатырға кәрәк. Иртәгә һуң булыуы бар. Хәҙер улар янғын мәлендәге кеүек сабыша. Бөтә булған дәлилдәрҙе юҡҡа сығарһалар, операцияға – крышка! Беҙҙең бүлектең йыл буйы әҙерләгән эше юҡҡа сығасаҡ.\n– Ә мин ни эшләй алам, ағай? – Зарифтың күҙҙәре янып китте. Әле генә кисергән хафаланыуҙар онотолған кеүек булды.\n– Бына инде төп һүҙгә лә килеп еттек. – Самат йәнә туҡталып, тирә-яғын һағайыбыраҡ тикшерҙе лә юлын артабан дауам итте. – Мин – был ҡалала сит кеше, таныш-тоноштар әллә ни күп түгел. Булған тиклемдәре лә хәҙер күҙәтеү аҫтында. Быныһына шикләнмәҫкә мөмкин. Ә һине бер кем дә белмәй. Ошоно файҙалана алабыҙ.\n– Вот шәп! – Зариф телен шартлатып ҡуйҙы, ләкин Самат ағаһының шелтәле ҡарашын күреп, уңайһыҙлана төштө.\n– Был уйын эш түгел, ҡустым. Әйттем бит, хәҙер йәлләп тормаясаҡтар. Бында миллионлаған һумдар менән бәйле тауар әйләнеше хаҡында һүҙ бара. Һәм ошо юлға һалынған кәсептән файҙа күреүсе әҙәмдәр байтаҡ. Урындағы власть әһелдәре араһында ла етерлек улар. Берәй нәмә була ҡалһа, мин ошо ҡалалағы полицияға ла мөрәжәғәт итә алмаясаҡмын.\n– Тауар әйләнеше тигәндәрен аңлайым да ул. Ә уның ни нәмәһе енәйәт? Кәрәк әйберҙе кеше былай ҙа ала. Кәрәкмәгәнен һатыуҙан файҙа юҡ инде. Был хаҡта бала-саға ла белә.\n– Эш улай уҡ ябай түгел шул, ҡустым. Һүҙ бында законды боҙоу хаҡында бара. Мин әле эшләгән заводта йәшерен цех бар. Унда сит илдәрҙә етештерелгән ҡыйбатлы әйберҙәрҙең этикеткаларын яһайҙар. Һәм шуларҙы сифаты бик самалы нәмәләргә йәбештерәләр ҙә – шуның менән әйләнде-китте тәгәрмәс! Схемаһы аңлашылдымы?\n– Ничего себе! – Зариф һыҙғырып ҡуйҙы.\n– Нисауалыҡҡа, бәлки, нисауалыр ҙа… тик ошонан тура файҙаһын күргән әҙәмдәр өсөн ни бары. Ә инде был хаҡта сифатһыҙ тауар арҡаһында зыян күргән донъя күләмендә билдәле фирма хужаларына мәғлүм булһамы! Тирең генә сыҙаһын! Халыҡ-ара масштабта ғауға ҡубасаҡ! Гарантия бирәм.\nУлар ағастар араһынан асыҡ урынға килеп сыҡты. Алыҫта ҙур булмаған ҡала күренеп ята ине.\n– Хәҙер ҡайҙа, Самат ағай?\n– Тегендә барабыҙ! – Ағай кеше эйәге менән ҡала яғына ымланы. – Ни тиклем тиҙерәк, шунса яҡшыраҡ. Әйҙә, туған, юлайҡан машина тотайыҡ, тиҙерәк булыр. – Самат бынан бер өс йөҙ метр самаһы алыҫлыҡта ятҡан юл яғына йүнәлде.\nҮҙҙәрен ултыртып алып килгән машинаны Самат ҡала ситендәрәк туҡтатты һәм артҡы ултырғыста ултырған еренән үрелеп автомобиль хужаһына иллелекте тотторҙо.\n– Дуҫ кеше, әгәр осраҡлы рәүештә ҡыҙыҡһыныусылар табылһа, һеҙ беҙҙе күрмәнегеҙ. Килештекме?\n– Уныһына борсолмағыҙ. – Машина хужаһы двигателен ҡабаттан тоҡандырҙы. – Һәр кемдең үҙ юлы һәм үҙ мөнбәре.\n– Ниңә улай иртә төштөк, Самат ағай? Килеп еттек тәме ни?\nЗариф тирә-яғына ҡаранды. Ҡаланың ситенән үк тиерлек биш ҡатлы йорттар башлана. Бер аҙ алыҫтараҡ бейегерәктәре лә күренә. Улары, моғайын, ҡала үҙәгелер инде.\n– Был ҙур ҡала түгел, – тип яуап бирҙе Самат эргә-тирәһен ентекләп байҡап алғандан һуң. – Бер осонан икенсе яғына сәғәт самаһы ваҡыт эсендә барып етергә мөмкин. Күбеһе бер-береһен белә. Шуға ла мин был ҡиәфәттә йөрөй алмайым. Кейемде алыштырырға һәм төҫ-башты үҙгәртергә кәрәк. Ә бында инде аҡсаһыҙ бер нисек тә булмай… – Самат салбар балағын әйләндереп бер аҙ уны ҡапшаны һәм йөҙө яҡтырҙы. – Йәшәйбеҙ былай булғас! Ҡана, бир әле ҡоралыңды! – Ул Зариф биргән бысаҡ менән салбар балағының әйләндереп тегелгән ерен киҫте һәм унан пластик банк картаһы тартып сығарҙы. – Быныһы – көтөлмәгән хәл өсөн тәғәйенләнгән запас вариант. Телефонды теге яуыздар алды, хәҙер миндә бер ниндәй ҙә бәйләнеш юҡ.\n– Уның ҡарауы, минең телефон эргәлә! – тип йәнләнде Зариф. – Һуң, Самат ағай, мин Рәсимә Әкрәм ҡыҙына шылтырата алам да инде! Ҡайҙа икәндәрен белергә мөмкин.\n– Ҡабаланма, – тип уны һүрелдерҙе Самат. – Берҙән, уларҙың бөтә техникаһын әллә ҡасан йыйып алғандар. Икенсенән, ваҡытынан алда һөрәнләп, барыһын да боҙоп ҡуйыуың бар. Һиңә ҙур үтенес, хатта бойороҡ: әлегә бер кемгә бер нәмә яҙма ла, шылтыратма ла. Телефоныңды бөтөнләй һүндереп үк ҡуй. Симкаңды ташлаһаң, тағы ла арыуыраҡ булыр ине лә, ләкин быныһын инде мин һинән талап итә алмайым. Килештекме?\n– Ярай һуң, вәғәҙә итәм, – тине Зариф бойоғоп.\n– Үпкәләмә, ҡустым, шулай кәрәк.\n– Мин барыһын да аңлайым, Самат ағай.\n– Бына быныһы инде егеттәрсә! – Самат үҫмерҙең яурынынан ҡағып ҡуйҙы. – Ә хәҙер беҙгә банк автоматын табырға һәм аҡса алырға кәрәк.\nУлар эргә-тирәләрендә ни ҡылынғанын күҙ уңынан ысҡындырмаҫҡа тырышып, ҡала үҙәгенә йүнәлде.\n– Иптәш капитан! Иптәш капитан, Ғафаровтың эҙенә төштөләр!\nПолиция капитаны Харрасов ниндәйҙер мөһим эш менән өҫкө ҡатҡа күтәрелергә тейешлеген дә онотоп, үҙенә өндәшкән сержант эргәһенә ашыҡты.\n– Ҡайҙа? Кем әйтте?\n– Әле генә компьютер бүлегенән Саня шылтыратты. Ғафаров банкоматтан аҡса алған. Пластик карта менән. Күп булһа, ике-өс минут элек. Ул әле шул тирәлә булырға тейеш.\n– Координаталары… Координаталары, тим? – тип тауышын күтәрә төштө Харрасов. Сөнки бына икенсе сәғәт инде унан ошо әҙәмде таптыралар. Ысҡындырырға ярамай. Баштан һыйпамаясаҡтар.\n– Баҙар майҙанынан алыҫ түгел. Сбербанктың урамдағы автоматы.\n– Машинаға! Сержант, руль артына ултыраһың!\n– Есть, иптәш капитан!\n– Толя, Рөстәм, һеҙ ҙә! Йәһәтерәк ҡыймылдағыҙ! Ысҡындырырға ярамай.\nИке машина, кинәт газға баҫҡанға тәгәрмәс шиналарын асфальтҡа сыйылдатып, бер-бер артлы полиция бинаһы эргәһенән ҡуҙғалып китте. Шул тирәлә һикергеләшеп йөрөгән турғайҙар ҡурҡышып, тирә-яҡҡа осто.\n– Тиҙерәк бул, сержант! – Харрасов серәйеп алға төбәлгән, үҙе иһә һыңар ҡулы менән кобураһындағы ҡоралын ҡапшай.\n– Әллә сиренаны ла тоҡандырайыммы, иптәш капитан? Тиҙерәк булыр ине.\n– Кәрәкмәй әлегә. Өркөтмәйек, шымыраҡ ҡыланырға кәрәк.\n– Кем һуң ул, иптәш капитан? Рецидивисмы ни?\n– Юҡтыр, сержант. Хәҙерге заманда рецидивистар улай уҡ ҡурҡыныс түгел, енәйәтселәрҙең башҡа кимәлдәгеләре хәүефлерәк… – Харрасов әйтеп бөтөрмәне.\nМашиналар бер-бер артлы баҙар эргәһенә килеп туҡтаны. Бер-ике ларёк ултырған ерҙе урап үткәндән һуң, банк филиалына ни бары ҡул һуҙымындай ара ҡала.\nХаррасов ым менән үҙенең ҡул аҫтындағыларға төрлө яҡлап банкты урап алырға бойорҙо. Бик йылдам һәм теүәл үтәнеләр. Филиалдың алғы яғында урынлашҡан берҙән-бер банкомат эргәһендә кеше була ҡалһа, бер нисек тә ысҡына алмаясаҡ. Бер аҙҙан барыһы ла шундағы ишек эргәһенә йыйылды. Харрасов йорттоң эсен дә тикшерергә ымланы. Ләкин улар эҙләгән кеше күренмәне.\n– Ысҡынды хәйерһеҙ! – тип һуҡранды Харрасов. – Хәҙер полковник тағы бешәсәк. Уның да елкәһенән төшмәйҙәр, бар асыуын беҙҙән аласаҡ, бына күрерһегеҙ.\n– Иптәш капитан, ларёктағы һатыусы ҡыҙҙан һорайыҡ, бәлки, күргәндер.\n– Хаҡты һөйләйһең, сержант.\nУлар ларёктар эргәһенә килде. Киоскыларҙың береһе бикле, икенсеһендә мөләйем генә ҡыҙ сәскәләр менән һатыу итә ине. Харрасов киоск тәҙрәһенә үҙенең танытмаһын һуҙҙы.\n– Полиция капитаны Харрасов. – Ул кеҫәһенән фото сығарып, ҡыҙҙың алдына һалды. – Ошо кеше бынан бер нисә минут элек банк эргәһендә булған. Һеҙ уны күрҙегеҙме?\nҠыҙ мөләйем йылмайҙы.\n– Юҡ, полицейский ғәли йәнәптәре, күрмәнем.\n– Һеҙ торған урындан банк алды ус төбөндәгеләй күренә. Яңылышмайһығыҙмы? Уйлап ҡарағыҙ, бәлки, иҫегеҙгә төшөр.\nҺатыусы йәнә йылмайҙы.\n– Мин һатыу итәм бит, полицейский әфәнде. Тирә-яҡты күҙәтергә һис тә генә ваҡытым юҡ.\n– Ярай, әләйһәң, – тип кире ҡайтауылланы капитан. – Әгәр ҙә күрһәгеҙ, ошо телефон буйынса хәбәр итегеҙ. – Ул ҡыҙҙың алдына визитка этәрҙе һәм бойороғон көтөп тынып ҡалған төркөмгә машиналар яғына ымланы. – Киттек! Ҡабаттан участокка!\nУлар ҡуҙғалып китеп күҙҙән юғалғас, һатыусы ҡыҙ әйләнеп өндәште:\n– Йәгеҙ, инде сыҡһағыҙ ҙа була. Бына тик торғанда минән дә енәйәтсе яһанығыҙ.\n– Һеҙҙе енәйәтсе тип атарға бер кемдең дә теле әйләнмәйәсәк, һылыуҡай! Рәхмәт ҡотҡарғаның өсөн!\n– Мин һине элек тә күргеләгәнем бар ине, һәйбәт кенә егеткә оҡшаған кеүекһең. Тик ни өсөн һине полиция эҙләгәнен аңламайым, – тип тураһын әйтте ҡыҙ.\n– Был оҙон тарих, һылыуым. Һөйләр инем дә, ваҡыт бик самалы. Беҙгә китергә кәрәк. – Самат әйләнеп тирә-яғына күҙ йүгертте. Сәскәләр еҫенән баш әйләнә, аллы-гөллө таждарҙан күҙ ҡамаша. – Һеҙ, һылыу, ожмах эсендәһегеҙ, буғай.\n– Улар бик матур ҙа бит… – Ҡыҙ бойоҡ йылмайҙы. – Тик башҡалар өсөн шул.\n– Ә беҙ был хатаны төҙәтәсәкбеҙ! – Самат башына килгән фекерҙән ҡапыл дәртләнеп, бик матур гөлләмәне үрелеп алды һәм ҡыҙға тотторҙо. – Бына ошондай сәскәләр һеҙгә торошло! – Ул шуның артынса уҡ бер меңлекте ҡыҙҙың алдына һалды. – Уны мин һатып алам һәм һеҙгә бүләк итәм.\nҠыҙ ихлас көлөп ебәрҙе.\n– Рәхмәт! Минең исемем – Илүзә, таныш булайыҡ.\n– Самат. Ә был минең партнёр – Зариф атлы егет.\n– Уның бик йылғыр икән, Самат. Әгәр ҙә ул күреп өлгөрмәһә, әлеге мәлдә машинала елдерер инең. Тотҡон статусында.\n– Һеҙ хаҡлы, Илүзә туташ. Ярҙамығыҙ өсөн ҙур рәхмәт! Ә хәҙер, кем әйтмешләй, юлдағылар юлда булһындар.\n– Ҡайҙа бараһығыҙ инде хәҙер? – тип борсола төштө ҡыҙ. – Банктың пластик картаһы буйынса эҙәрлекләп килеп еткәндәр икән, тимәк, йортоңа ла ҡайта алмайһың.\n– Быныһы хаҡ, һылыу, ләкин тәүге тапҡыр түгел. Юлын табырбыҙ.\nИлүзә бер аҙ икеләнеп торҙо ла ҡапыл тәүәккәлләне.\n– Әйҙәгеҙ минең фатирға! Хәҙер барыбер төшкө тәнәфескә ҡайтып килергә кәрәк.\nСамат Зарифҡа ҡараны.\n– Шунан, партнёр, ни эшләйбеҙ?\n– Тураһын әйткәндә, Самат ағай, үлтереп ашағы килә.\n– Дөрөҫ һүҙгә яуап юҡ. – Самат ҡыҙға ҡараны. – Беҙ һеҙҙең саҡырыуығыҙҙы ҡабул иттек, ахыры, Илүзә һылыу.\n– Һәм дөрөҫ эшләнегеҙ. – Илүзә киоскыһын бикләп алды. – Мин бынан алыҫ йәшәмәйем. Ун минутлыҡ юл.\nСамат уларҙы алдан ебәрҙе, ә үҙе тирә-яғында ни ҡылынғанын бер секундҡа ла күҙ уңынан ысҡындырмаҫҡа тырышып, арттан атланы. Ул хәлдәренең үтә ҡатмарлашҡанын аңлағайны инде. Иртә менән бер яҡлап эҙәрлекләйҙәр ине, хәҙер иһә полиция ла уларға ҡушылды. «Мин дә бит полицейский», – тип тә әйтә алмаясаҡ. Эште ҡорбандарға алып барып еткермәй генә үтәргә һәм тиҙерәк ысҡынырға ине лә бит, ләкин нисек атҡарып сығырға быны?\nБиш ҡатлы йорттоң иң өҫкө ҡатында урынлашҡан фатирға менеп еттеләр.\n– Бына ошонда йәшәйем, – тип уларҙы эскә үткәрҙе Илүзә. – Апайымдың фатиры. Ул әлеге мәлдә ғаиләһе менән отпускыла. Иркенләп урынлашығыҙ, ҡамасаулаусы булмаясаҡ.\n– Бына быныһы урынлы булыр. Әлеге мәлдә беҙгә артыҡ танышлыҡ кәрәкмәй… Шулай ҙа әйт әле һин, һылыу, ни өсөн беҙгә ярҙам итәһең? Был ярайһы уҡ хәүефле, моғайын, аңлайһыңдыр.\n– Белмәйем, – тип тураһын әйтте ҡыҙ. – Һеҙ насар кешегә оҡшамағанһығыҙ. Моғайын, берәй бәләгә тарығанһығыҙҙыр.\n– Юҡ шул, Илүзә һылыу, мин ни бары үҙ эшемде еренә еткереп үтәргә тырышам. Мин бит полицейский.\n– Ә ни эшләп һеҙҙе эҙәрлекләйҙәр?\n– Улар был хаҡта белмәй. Моғайын, полицейскийҙар ҙа үҙ эштәрен һәйбәт үтәргә тырышалыр. Тик беҙҙең маҡсаттар тап килмәй. Мин өлкәнән, Илүзә һылыу.\nҠыҙ һыуытҡыстан ашамлыҡтар алып өҫтәлгә ҡуйҙы. Микротулҡынлы мейестә нәмәнелер йылытып алды. Крандан һыу ағыҙып, сәйнүкте электр плитәһенә ултыртты. Быларҙың барыһын да ул механик рәүештә башҡара, башында иһә мең төрлө һорау ҡайнай, ләкин береһенә лә яуап таба алмай. Осраҡлы таныштарын йорттарына алып ҡайтыуҙың ярайһы уҡ хәүефле икәнен дә белә. Ләкин шул уҡ ваҡытта ярҙам итеүҙән баш тартһа, үҙ тормошондағы ниндәйҙер мөһим нәмәне ысҡындырыр кеүек.\nЗариф йыуыныу бүлмәһенән сығып, аш өҫтәле эргәһенә килеп ултырҙы.\n– Илүзә апай, һыу бирә алмайһығыҙмы? Бик эске килә.\n– Мә, эс, һинең һымаҡ йылғыр егеткә йәлме ни?! – Илүзә үтеп барышлай уның башынан һыйпап алды. – Йә, нисек, һин дә Өфөнәнме инде?\n– Юҡ шул, апай, мин был командаға юлайҡан килеп эләктем, – тип һыу эскән арала Зариф хәбәрен теҙҙе һәм башына килгән фекерҙән саҡ сәсәмәне. – Самат ағай! Самат… ағай… Беләһеңме, нимә…\n– Илүзә апай, әйҙә, беҙҙең менән!\n– Ҡайҙа һеҙҙең менән? – тип аптырай төштө ҡыҙ. – Миңә хәҙер баҙарға әйләнеп ҡайтырға кәрәк. Төшкө аш ваҡыты үтте, тиһәң дә була.\n– Тағы ла шул сәскәләр һатырғамы ни? – тип танауын йыйырҙы Зариф. – Баҙарҙа һатыу итеү хаҡында хыяллана торғайнығыҙмы ни?\nИлүзә өндәшмәне. Яңы танышы уның иң ауыртҡан еренә тейгәйне.\n– Юҡ шул, ҡустым, – тине ул бер аҙҙан. – Минең юрист булғым килгәйне. Хоҡуҡ һаҡлау органдарында эшләргә һәм ерҙәге ғәҙелһеҙлекте саҡ ҡына булһа ла бөтөрөү хаҡында хыяллана торғайным. Ләкин был теләгем тормошҡа ашманы.\n– Ниңә? – тип икеһе бер юлы тигәндәй һораны Самат менән Зариф.\n– Былтыр мәктәпте тамамлағас, бик тырышһам да, уҡырға инә алманым.\n– Быйыл ҡабаттан тәүәккәлләп ҡараныңмы һуң?\n– Юҡ, – тип яуапланы ҡыҙ. – Күңелем һүрелде. Унан эшләй ҙә башлағас, тиҙ генә ысҡынып китеп булманы.\n– Хыялың бар икән, уға ирешеү өсөн барыһын да эшләргә кәрәк, Илүзә һылыу.\n– Һеҙ хаҡлы ла, тик ниҙән башларға?\n– Бына беҙҙең командаға ин, Илүзә апай, – тип ауыҙ тултырып ниҙер сәйнәгән арала һүҙ ҡатты Зариф. – Самат ағай ул – во! Башы шәп эшләй! Әле бына банк эргәһенә килгәнсе, ун биш минут эсендә бик шәп план төҙөп ташланы. Тик уның әҙерәк китек яғы бар – тағы бер кеше өҫтәлһә, хәтәр шәп буласаҡ. Ҡурҡма, ул һиңә лә берәй шәп идея табасаҡ, бына күрерһең! – тип үҫмер тырышып ашауын белде. Юғиһә, үтә лә асыҡҡайны.\nИлүзә икеләнеп ҡалғайны. Егеттәр ашаған арала йыуыныу бүлмәһенә инеп битен һалҡын һыу менән сайҡаны, зал яғына сығып, бер аҙ тәҙрә төбөндә уйланып торҙо. Унан кинәт ҡәтғи ҡарарға килеп, кеҫә телефонын эҙләп тапты. Кем менәндер бер-ике минут һөйләшкәндән һуң, йөҙө яҡтырып, ул, ниһайәт, аш бүлмәһендә ҡабаттан күренде.\n– Ярай, егеттәр, ризалаштырҙығыҙ. Минең урынға иптәш ҡыҙым сыға. Бөгөн уның ялы ине, бик үтенгәс, риза булды.\n– Ура!!! – тип тантана итте Зариф. – Минең бик шәп идея бар. Тыңлағыҙ, хәҙер һөйләйем…\nЗавод ҡаланың эргәһендә урынлашҡайны. Ҡала халҡының күбеһе ошонда эшләй. Эргә-тирәләге ауылдарҙа йәшәүселәр ҡайһыһы – үҙ транспортында, ҡайһыһы хатта йәйәүләп сменаға килә. Ә инде смена алышынған ваҡытта ихатала кеше ҡайнап тора.\nЛәкин бөгөн заводта ниндәйҙер көсөргәнеш һиҙелә. Иртә менән ишек төбөндә торған һаҡсылар алышынды. Улар элекке кеүек үткән-һүткән машиналарға ялҡау ғына ҡарап, эстәре бошоуҙан ни эшләргә белмәй, гәзит аҡтарған, йәиһә шунда торған кескәй телевизорҙан юҡ-бар ҡарап ултырған үжәт һаҡсылар түгел ине инде. Уларҙы йөрөш-тороштарынан уҡ теүәллек һәм тәртиптәре күренеп торған ят кешеләр алыштырҙы. Өҫтәл өҫтөнә монитор менеп ҡунаҡланы. Завод периметры буйлап һибелгән камераларҙан килгән видеояҙмалар шаҡмаҡ-шаҡмаҡ булып экранда сағыла. Һаҡсыларҙың береһе мониторҙы өҙлөкһөҙ күҙәтә. Икенсеһе иһә ун-ун биш минут һайын уны алыштыра. Юғарылағы етәкселектең бойороғона ярашлы, видеокамералар һибелгән нөктәләрҙәге саҡ ҡына үҙгәреш тә күҙ уңынан ысҡынырға тейеш түгел.\nТағы ла ике һаҡсы ҡапҡа эргәһендә туҡтауһыҙ йөрөп тора. Уларҙың береһе – күберәк завод ихатаһында, икенсеһе иһә ҡапҡаның тышҡы яғында. Уныһы килгән-киткән машиналарҙы, үткән-һүткән кешеләрҙе күҙәтә. Завод ихатаһына үтергә теләүсе күренһә, бөтә был төркөмдә шунда уҡ көсөргәнеш барлыҡҡа килә. Ихата эсендәге һаҡсы сыға һала һәм улар икәүләп килеүсене энәһенән ебенәсә тикшерә башлай.\n– Дә-ә, хәтәр ҡуйғандар бында эште! – тип һыҙғырып ҡуйҙы Самат. – Себен дә рөхсәтһеҙ осоп инерлек түгел. Ләкин беҙҙең бер өҫтөнлөк бар: улар мине заводтың эсенә үтергә тырышасаҡ, тип уйлай. Тик мин сығарып өлгөргәйнем. Әгәр ҙә эләктереп алмаһалар, бөтә был кәмит күптән тамамланған булыр ине. – Самат эргәһендәге Зарифтың яурынына ҡулын һалды. – Хәҙер, туған, һинең йылғырлығыңа ғына өмөтләнәһе ҡала… Ана, күрәһеңме, завод ҡапҡаһынан алыҫ түгел туҡталышты?\n– Эйе, Самат ағай! – тип баш ҡаҡты Зариф. Ул йөрәгенең дөпөлдәп тибеүен тоя. Ниһайәт, ниндәйҙер мөһим эш башҡара алыуына бер аҙ ғорурлыҡ та, ниҙелер яҙа ҡылып, барыһын да боҙоп ҡуйыуға хафаланыу ҙа бар. – Будкаға иғтибар ит. Мин йәшергән флешка шуның эсендә, уң яҡлап артҡы мөйөштә, таҡта артында ятырға тейеш. Уны алыу менән бая күрһәткән урынға йүнәл һәм беҙҙе көт. Әгәр ҙә шикле кеше күрһәң, унан да кит һәм Илүзә апайыңдың йорто эргәһендә осрашабыҙ. – Ә ниңә уны автобус туҡталышындағы будкала ҡалдырҙың, Самат ағай? – тип ҡыҙыҡһынды Зариф. – Сығарыуын сығарғас, машинаңа ултырыр ҙа елдерер инең. – Мине уның эргәһендә көтәләр ине шул. Яҡын барыу менән эләктерәсәктәрен дә самаланым. Ана, күрәһеңме? – Самат завод ҡапҡаһынан алыҫ түгел машиналар торған автотуҡталышҡа ымланы. – Минең автомобилде һаман да ҡарауыллайҙар. – Зариф менән Илүзә ул күрһәткән яҡҡа ҡараны. Ҡара төҫтәге «Форд» машинаһы эргәһендә урам һепереүсе жилетында ике кеше урала ине. – Туҡталыштағы будкаға инеп өлгөрҙөм. Флешканы шунда йәшерергә тура килде. Йыраҡ китеп булманы, эләктереп тә алдылар. – Самат ағай, уның бер ҡыйынлығы ла юҡ инде. Һеҙ бармаһағыҙ ҙа була. Будкаға инәм дә алам. Улар мине белмәй ҙәһә. – Юҡ, бармай был вариант, ҡустым. Берҙән, был туҡталышта күберәк завод эшселәре генә була. Ниндәйҙер малайҙың уралыуына шунда уҡ иғтибар итәсәктәр. Икенсенән, һинең хаҡтағы мәғлүмәт хәҙер уларҙа булырға мөмкин. Бында ҙур суммалағы мөлкәт хаҡында һүҙ бара. Тимәк, ставкалар бик юғары. Беҙгә яңылышырға ярамай. Барыһын да алдан уйланған план буйынса эшләргә тырышырға кәрәк. Йә, әҙерһегеҙме? – Һинең унда барыуың бик мотлаҡмы ни? – тип һораны Илүзә лә, йәнә тирә-яҡты байҡап. – Улар бит тап һине көтә. Икенсе тапҡыр ысҡына алмауың да бар. – Беләм, һылыу, тик һаҡлыҡ сараһы булырға тейеш. Әгәр ҙә беҙ теләгәнсә барып сыҡмаһа, шунда уҡ пассажир урынына ултыр, руль артына мин күсәм. – Самат башына йәмшәйеп бөткән эшләпәне үрелеп алды. – Йә, нисек минең ҡиәфәт? Илүзә көлөп ебәрҙе. – Тик, иптәш капитан, мыйығыңды яңылыш йолҡоп алма. Беҙҙең хеҙмәтте юҡҡа сығарырһың. Самат үрелеп машина салонындағы көҙгөгә күҙ һалды. – Былай ауыл дәдкәһенә оҡшағанмын кеүек. Күҙ ҙә йоммай берәй ҡырҡ-илле йәште сәпәргә була. – Ул өҫтөнә кейгән алама ғына пинжәгенә һәм таушалып бөткән салбарына ҡарап ҡуйҙы. – Уның ҡарауы, һин сәхнәлә балҡыған артистка кеүекһең. – Бөгөн бында төп героиня – мин, ә һеҙ – әлегә массовка, иптәш капитан… Зарифтың тәҡдименә ризалығын биргәс, Илүзә һуңғы йылда үтә бер төрлө һәм күңелһеҙ аҡҡан тормошонан еләгән шикелле, ҡапыл дәртләнеп китте. Ул сағыу итеп биҙәнде, сәстәрен яурынына таратып төшөрҙө. Гардеробтың ишеген асып бер аҙ уйланып торғас, кейемдәр араһынан иң сағыу топикты һәм мини-юбканы һайлап алды. Ҡыҙҙың бейек үксәле туфли кейергә самалауын күргәс, Саматтың йөҙө боҙолдо. – Беҙ прогулкаға сыҡмайбыҙ бит, Илүзә, төрлө хәл булыуы бар. Йүгерергә тура килһә, нишләрһең? – Беләм, Самат, тик был эффект өсөн кәрәк. Уңайлы аяҡ кейемен үҙем менән алырмын. – Ярай, тик һағыраҡ ҡылан. – Миңә һаҡсыларҙың иғтибарын үҙемдә тоторға кәрәк. Ә һеҙҙең бурыс – тап киреһенсә – уларҙың күҙҙәренә салынмау. Илүзә башына кинәт килгән фекерҙән сәпәкәйләп алды. – Беләһегеҙме, нишләйбеҙ? Мин һеҙҙе машинала алып барам! Зарифтың күҙҙәре йылтыраны. – Һинең машинаң да бармы ни, Илүзә апай? Во, шәп! Ә Самат иһә тап киреһен әйтте. – Йөрөтә беләһеңме һуң? – Әтеү! – тип үпкәләгәндәй итте ҡыҙ. – Ун һигеҙем тулыу менән үк права алдым. Үҙемдең машина әлегә юҡ юҡлыҡҡа, ләкин ҡасан да булһа барыбер буласаҡ. Әлегә еҙнәмдекен алып торабыҙ. Ҡурҡмағыҙ, уны йөрөткәнем бар. – Йә, ярай, – тип килешергә мәжбүр булды Самат. Илүзә машинаны гараждан сығарғас, Самат менән Зариф артҡы урынға инеп ултырҙы. – Йә, егеттәр, әҙерһегеҙме? – тип шаян йылмайҙы Илүзә. – Остоҡ улайһа! Осоуын уҡ османылар, ләкин Илүзә машинаны ярайһы уҡ оҫта йөрөтә булып сыҡты. Алдарында сыйылдап шыуышҡан төрлө ҡиәфәттәрҙәге транспортты йәтешле генә уҙып, тиҙ арала завод эргәһенә килеп еттеләр. Унда ла Илүзә, Саматтың иҫкәрткәнен дә көтөп тормай, ышығыраҡ урынға килеп туҡтаны һәм шунда уҡ тиерлек машинаның двигателен һүндерҙе. Ун минут самаһы ваҡыт тирә-яҡты күҙәтеп, хәлде бер аҙ самаланылар. Әгәр ҙә ошо тирәне тиҙ арала ҡалдырып китергә тура килһә, ҡайһы йүнәлештә хәрәкәт итергә тейешлектәрен дә белергә кәрәк ине. Улар юҡҡа ғына ошо ваҡытты һайламаны. Был мәлдә заводта смена алышына һәм эргә-тирәлә кеше өҙөлмәй. Ләкин Самат үҙен көткән әҙәмдәрҙең дә осраҡлы кешеләр булмағандарын бик һәйбәт белә. Шуға күрә барыһы ла ноталағыса асыҡ һәм теүәл уйналырға тейеш. – Ҡуҙғалырға ваҡыт! – тине ул бер аҙҙан. – Проходнойҙан кешеләр сыға башланы. Смена алышына. Ярты сәғәттән ошо тирәлә бер кем дә ҡалмаясаҡ. – Ул Зарифҡа ҡараны. – Барыһы ла иҫеңдәме, ҡустым? – Эйе, Самат ағай! – тип көр яуапланы үҫмер. – Борсолмағыҙ, нисек кәрәк, шулай эшләрмен! – Төп эште һин башҡараһың, онотма быны, ҡустым. Был флешкалағы мәғлүмәтте тегендә унлаған кеше көтә, аңланыңмы? Ә бында уның артынан шулай уҡ тиҫтәләгән кеше һунар итә. Бөтә өмөт һиндә! – Беләм. – Бик һәйбәт. Әлегә күҙгә салынмаҫҡа тырыш. Машина ҡапҡа алдына барып туҡтағас, һаҡсыларҙың иғтибары беҙҙә буласаҡ. Шул мәлдән файҙалан, икенсе мөмкинлек булмаясаҡ. – Ярай, Самат ағай. – Бар, ҡустым, юлың уңһын! Зариф ике бармағын оҫта ғына итеп уң сикәһенә күтәрҙе лә шунда уҡ машинанан сыҡты. Илүзә двигателде ҡабаттан тоҡандырҙы. – Йә, иптәш капитан, кәмиткә әҙерһегеҙме? – Ҡуҙғалайыҡ бик булмаһа. Тик кәмиттең трагифарсҡа әйләнмәүенә өмөт итәйек. Асыҡ ҡыҙыл төҫтәге «Шевроле» заводтың төп ҡапҡаһы ҡаршыһына килеп туҡтаны. Тәҙрәләрҙә тонировка булһа ла, Самат артҡы ултырғыстың иҙәненә шыуып төштө һәм көтөлмәгән хәлгә әҙер булып көсөргәнде. Илүзә иһә машинаһын һүндерҙе, ләкин асҡысты урынында ҡалдырҙы һәм илгәҙәк йылмайып, бер юлы тигәндәй, уға боролоп ҡараған һаҡсыларға ҡаршы атланы. – Хәйерле көн, егеттәр! Дүрт һаҡсы үҙҙәренә табан атлаған ҡыҙҙың ҡапыл килеп сығыуына аптырауҙанмы, әллә ҡырыҫыраҡ завод ысынбарлығы менән был күренештең һис тә ярашмауынанмы, бер аҙ албырғап ҡалды. Илүзә бейек үксәле туфлиҙарында бәүелә баҫып барған еренән һул ҡулы менән сәстәрен артҡа һирпеп ебәргән булды һәм кескәй сумкаһынан ҡағыҙ тартып сығарҙы. «Ну, килештерә!» – тип уйлап алды Самат. – Егеттәр, ярҙам итегеҙ, зинһар. Миңә ошо адрес кәрәк ине. Ихатаның тышында йөрөгән һаҡсы уның ҡулынан ҡағыҙҙы алды. – Эйе, был – беҙҙең адрес. Ошо заводтыҡы. Ниндәй эш буйынса? Илүзә йәнә мөләйем итеп йылмайҙы һәм сикә тирәһендәге сәс бөҙрәләрен бармаҡ остары менән бөтәрләп алды. Үҙе шул ыңғайҙан башын бер аҙ ҡырынайтып, яҡындағы автобус туҡталышы будкаһына күҙ төшөрҙө. Шунда автобус көтөп уралған бер нисә кеше араһынан Зарифтың йылп итеп эскә кереп киткәне күренеп ҡалды. – Миңә ошо адресты дуҫ ҡыҙым биргәйне. Ҡабул итеү бүлмәһенә секретарь кәрәк икән, тине. Ярҙам итегеҙ инде, зинһар, егеттәр? – Илүзә мөлдөрәп һаҡсыларға ҡараны. Тегеләр аптырап, бер-береһенә ҡарашты. – Нимә, Люся эштән киткәнме ни? – Юҡ, бөгөн генә күргәйнем. Һин дә мин йөрөп ята ине. – Ә һин яңылышмайһыңмы, ҡыҙыҡай? – Монитор эргәһендәге һаҡсыларҙың да береһе түҙмәй тышҡа уҡ килеп сыҡты. – Юҡ, ысынлап әйтәм, миңә был хаҡта белгән кеше әйтте. Мин бала-саға түгел дәһә урынһыҙға шаярырға, – тип үпкәләгәндәй итте ҡыҙ. – Йә, ярай, улайһа, иртәгә иртә менән кил, хәҙер барыбер етәкселәрҙең береһе лә урындарында юҡ, улар кистәрен бында булмай. – Эй, мин был хаҡта бөтөнләй уйламағанмын, – тип бойоғоп уҡ китте ҡыҙ, үҙе шул арала күҙ ҡырыйы менән будка яғын байҡап алды. Унда Зариф күренмәй ине инде. – Иртәгә мотлаҡ кил, – тигән булды һаҡсы, ҡыҙҙың кәйефен күтәрергә тырышып. – Ләкин икенсе килгәнеңдә машинаңды тегендә ҡуй. Бында ярамай. – Ярай, рәхмәт! – тип кинәт күңелләнде Илүзә. – Рәхмәт һеҙгә барығыҙға ла! – Китә башлаған еренән ул йәнә боролоп йылмайҙы. – Кисегеҙ матур үтһен, егеттәр! – Төшкә саҡлы хужа һәр ваҡыт тиерлек урынында була, – тип яуапланы һаҡсыларҙың береһе, һөйкөмлө ҡыҙ алдында итәғәтле күренергә тырышып. Илүзә уға ҡул болғаны ла руль артына инеп ултырҙы һәм шунда уҡ двигателде тоҡандырҙы. – Эштәр нисек? – тип һораны ул боролоп ҡарамай ғына. – Зариф булдыра алдымы? – Барыһы ла теүәл бара, – тигән тауыш ишетелде артҡы ултырғыс яғынан. – Йылдам эшләне, маладис. Автобус килеп, туҡталыш тирәһе бушап ҡалыр ҙа уға иғтибар итерҙәр, тип хәүефләнгәйнем, ярай ҙа килеп өлгөрмәне. Ә хәҙер тиҙерәк был тирәнән китергә кәрәк. – Беләм. Илүзә һаман да үҙен күҙәткән һаҡсылар яғына йылмайып ҡул болғаны ла кинәт газға баҫты. «Шевроле» ырғылып урынынан ҡуҙғалды. – Ипләберәк, – тип иҫкәртте Самат. – Эште боҙоуың бар. Илүзә өндәшмәне. Руль артына инеп ултырыу менән йылмайыу артына йәшерелгән көсөргәнеш өҫкә ҡалҡып сыҡҡайны. Ул әленән-әле машинаның ян-яғындағы һәм артҡы планды күрһәтеүсе көҙгөләргә күҙ һалды. Юҡ, борсолорға сәбәп күренмәй, барыһы ла имен бара һымаҡ. Машина йөҙ илле-ике йөҙ метрҙай араны ярайһы уҡ юғары тиҙлектә үтте лә уң яҡҡа боролдо. Шундағы бина мөйөшөндә Зарифтың торғаны күренде. Үҫмер ян-яғына ҡаранып алды һәм автомобиль туҡтар-туҡтамаҫтан артҡы ултырғысҡа йомолдо. – Булды! – тине ул йыш-йыш тын алып. – Бына флешка, Самат ағай! – Ну маладис, ҡустым, булдырҙың! – Самат ҡыуанысын һис тә йәшермәй, үҫмерҙе яурынынан ҡосаҡланы. – Шәп оперативник сығыр ине һинән! – Йылғырһың, Самат ағайың дөрөҫ әйтә, – тип уны йөпләне Илүзә. – Ә хәҙер ҡайҙа, шеф? – Флешкалағы мөлкәтте тейешле урынға оҙатырға ине, һылыу. Интернет менән бәйләнеш һәм компьютер кәрәк. – Борсолма, капитан, табырбыҙ. Хәҙер һәр йортта бар ундай мөлкәт. Ун минуттан ҡайтып етәбеҙ. Минең компьютер менән файҙалана алаһың. – Юҡ, бармай быныһы. – Самат ризалашманы. – Был эштә эҙ ҡалдырып йөрөргә кәрәкмәй. Һеҙгә бит артабан да бында ҡалаһы. Берәй кафе йә почта тирәһендәге интернет нөктәһен табырға кәрәк. Улар ҡала эсенә килеп ингәйне. Илүзә тиҙлеген ҡырҡа кәметеп, бер аҙ бара биргәс, юл ашаһындағы почта бүлексәһенә ымланы. – Ана, күрәһеңме? Ябылырға ярты сәғәттәй ваҡыт бар, өлгөрә алаһың. Ҡулаҡсаң бармы? – тип ҡапыл һораны ул. Күрәһең, банк эргәһендәге ығы-зығы иҫенә төшкәйне. – Етерлек, борсолма. Һеҙ әлегә күҙгә-башҡа артыҡ күренеп йөрөмәгеҙ. Фатирға ҡайтығыҙ, мин оҙаҡламам. – Самат машинанан сыҡты һәм йәмшәйгән баш кейемен батырыбыраҡ кейеп, тротуар буйлап атланы. Таушалып бөткән ҡиәфәтенә ҡарап, уны хатта йәлләргә мөмкин булыр ине. Ҡаршыһына осраған бер нисә кеше, моғайын, шулай иткәндер ҙә. Ләкин йолҡош ҡиәфәттәге ошо әҙәмдең кеҫәһендә бомба көсөнә эйә информация ятҡанын улар белмәне. Зарифтың иһә шатлығы эсенә һыймай. Ул үҙ ғүмерендә тәүге тапҡыр шундай мөһим һәм хәүефле эште башҡарып сыға алды. Иптәштәре ошо хаҡта белһәме?! Иптәштәре? Ул бит улар хаҡында бөтөнләй иҫенән сығарған! Их, хәлдәрен белергә ине! Тик шылтыратырға ярамай. Бына Самат ағаһы ғына барыһын да еренә еткерһен дә… Уның ҡарауы, ҡасабалағы дуҫтары менән ошо шатлығын уртаҡлаша ала. Илүзә апаһының фатирына ҡайтһалар, шылтыратырға ул рөхсәт итмәйәсәк. Ә ҡыуанысы менән бүлешкеһе килә. Йортҡа етергә күп ҡалмағайны. – Илүзә апай, ошонда туҡтат әле, – тип үтенде егет. – Сабыр ит, Зариф, тағы бер квартал самаһы ҡалды. – Мин ошонда төшәм. – Ҡайҙа бараһың тағы? – Ҡыҙҙың йөҙөндә ризаһыҙлыҡ сағылды. – Самат ағайыңдың нимә тип әйткәнен ишетмәнеңме ни? – Беләм, Илүзә апай, тик миңә бик кәрәк. Оҙаҡламам, бер биш минуттан инермен. – Ярай, әләйһә. – Илүзә машинаны туҡтатты. – Ун минуттан ҡайтып етмәһәң, артыңдан үҙем эҙләп сығам. Машина туҡтар-туҡтамаҫтан Зариф тышҡа атылды.\n– Иптәш капитан, булды! Телефон координаталары бар!\n– Ҡайҙа? Ҡайҙа, тим?\n– Йыраҡ түгел. Ни бары ике квартал ара.\n– Машинаға! Тиҙ булығыҙ!Харрасов банк эргәһенән бушҡа урап ҡайтҡандан һуң былай ҙа тиреһенә һыймаҫтай булып йөрөй. Өҫтәүенә, полковник үҙ кабинетына саҡыртып шелтәләп сығарҙы. «Ауыҙығыҙға сәйнәп һалғанды ла йота белмәйһегеҙ», имеш. «Бына беҙ йәш саҡта компьютер ярҙамында эҙәрләү системаһы булмаһа ла, енәйәтселәрҙе тота торғайныҡ...», йәнәһе. Ул йәш саҡта тейешле мәғлүмәтте лә бит бармаҡ башындай флешкала түгел, ә олоғара кәнсәләр китаптарында ташығандарҙыр. Сағыштырҙы!\nИке машина ҡырҡа боролма яһап, полиция бинаһы эргәһенән ҡуҙғалып китте. Харрасов спутник навигацияһы ярҙамында идара ителгән электрон картанан күҙен дә алмай, машинаның алғы ултырғысында килә..– Һуңғы сигнал ҡасан булды, сержант?\n– Ике минут элек, иптәш капитан.\n– Өлгөрөргә тейешбеҙ. Йәһәтерәк ҡыймылда, сержант!\nЭлектрон карталағы уларҙың хәрәкәтен күрһәткән уҡ былай ҙа йылдам шыуыша, ләкин Харрасовҡа ул үтә яй ҡыбырлаған кеүек тойола.\nНиһайәт, тегеләрҙең тәғәйен нөктәһен күрһәткән урынға ярайһы уҡ яҡын килделәр. Харрасов машинаны туҡтатырға бойорҙо. Уларҙың артынса уҡ килеп еткән икенсе машиналағылар ҙа бер юлы тигәндәй тышҡа һибелде. Ошо осраҡтарҙа булғанса, артабанғы бойороҡтар һис ниндәй артыҡ тауышһыҙ, бары ым ярҙамында башҡарылды. Төркөмдәге ҡалған өс кешегә Харрасов ҡаршылағы йорт эргәһен ян-яҡлап урап алырға әмер бирҙе. Үҙе иһә, эргәләге ағастар һәм ҡыуаҡтар артына ышыҡлана-ышыҡлана, алға уҡталды. Йорт мөйөшөндә һаман да телефондан һөйләшәләр ине әле.\n– Үәт, йүнһеҙ! – тип һуҡранды Харрасов. – Бының нимә, әллә бөтөнләй аҡылы юҡмы? Бөтә полиция уның артынан һунар итә, ә ул иҫе лә китмәй тел сарлай.\n– Ҡыбырламаҫҡа! Полиция!Күҙ асып йомған арала йорт мөйөшөн ҡамап та алдылар. Кинәт ер аҫтынан ҡалҡҡандай пәйҙә булған әзмәүерҙәй өс-дүрт ир-егеттең үҙенә төбәлгән ҡорал көпшәләрен күреп албырғаған Зарифтың ҡулынан телефоны ергә төшөп китте. Ул күҙҙәрен ҙур асып, аптырағандан ике ҡулын да өҫкә күтәргән булды.\n– Уф, әйтер инем...\n– Бәй, был бит малай ғына.\n– Беҙ, нимә, ошо бала-саға артынан көн оҙоно һунар итәбеҙме ни, ә, капитан?\nХаррасов үртәлеүҙән уртын сәйнәне һәм һаман да ҡаушаған ҡиәфәттә торған Зариф эргәһенә килде.\n– Һин кем?\n– Мин... Зариф... – тип тотлоға биреп яуапланы үҫмер.\n– Ни эшләп йөрөйһөң бында?\n– Теле... телефондан һөйләшә инем.Капитандың ярһыуы эсенә һыймай, ләкин ул үҙен ҡулда тоторға тырыша. Малайҙың бөтөнләй юғалып ҡалғанын күреп, бер аҙ йомшарҙы.\n– Телефондан һөйләшкәнеңде былай ҙа күрәм. Тик әйт әле һин миңә, ҡайҙан алдың был телефонды?\n– Ул минеке. Атайым һатып алып биргәйне.\nХаррасов уның эргәһенә үк килеп, күҙҙәренә төбәлеп ҡараны.\n– Ә һин яңылышмайһыңмы, ҡустым?\n– Юҡ! – тип әйтергә ашыҡты Зариф. Уға кинәт үҙен урлашыуҙа ғәйепләйҙәр кеүек тойолоп китте. – Бына икенсе йыл була инде. Ышанмаһағыҙ, атайымдан һорағыҙ\n– Һорарбыҙ, һорарбыҙ, ҡустым. Ул хаҡта борсолмаһаң да була.\nКапитан ерҙә ятҡан телефонды эйелеп алды ла әйләндергеләп ҡараны һәм төймәләренә баҫҡыланы. Хәҙерге заман ләҡәбе: кемдең кем икәнлеген белгең килһә, уның телефонына күҙ һал. Валлаһи. Кемдәр менән аралаша һәм ниндәй музыка тыңлай, тигәндәй. Полицейский булмаһа ла белер ине быны Харрасов. Меню буйлап тегеләй-былай күскеләп, бер аҙ күҙ һалыу ҙа етте – малай алдашмай. Был мөлкәт улар эҙләгән кешенеке түгел.\n– Ә ни эшләп заводтан ошо телефон номерын биргәндәр? Үҙҙәре нимә теләгәнен белмәйҙәрме ни унда? – тип эргәһендәге сержантҡа ҡараны.\nУл аҡланырға ашыҡты.\n– Теге кешене эләктергәс, уның телефонын алған булғандар. Ошо номер буйынса шылтыратыуы бик мөмкин, тигәйнеләр\n– Аңлашылды. Йә, ярай, тегендә асыҡларбыҙ.\n– Ә был малайҙы ни эшләтәбеҙ?\nХаррасов һағайып ҡалған үҫмергә ҡараны.\n– Үҙебеҙ менән алабыҙ, башҡа сара юҡ. Әйҙәгеҙ, киттек!\nПолиция машиналары бер-бер артлы ҡуҙғалып китте. Ошо яҡҡа атлаусы таушалған пинжәктәге кеше һуңғы минутта ғына йорт мөйөшөнә ышыҡланып өлгөрҙө.\n– Йә, ҡустым, һөйлә барыһын да! – Харрасов сигаретын ҡабыҙҙы ла тәмәке ҡабын өҫтәлгә ырғытты. Нервы көсөргәнешен баҫырға тырышып, бүлмә буйлап урап килде.\n– Нимәне һөйләйем? – тине Зариф бер аҙ ҡаушабыраҡ.\n– Әйҙә, ошолай килешәйек – был циркты әлегә ҡалдырып тор. Бөгөн көн оҙоно минән етди енәйәтсене таптыралар. Һәм мин уның эҙенә төшәсәкмен.\n– Кем һуң ул енәйәтсе? – тип ҡыҙыҡһынды Зариф.\nХаррасов бер аҙ ваҡыт уға һынаусан ҡарап торҙо. Унан инде яҡыныраҡ эйелде.\n– Ысынлап та, бер ни ҙә белмәйһеңме, әллә кәмит уйнайһыңмы? – Үҫмер бер нәмә лә өндәшмәгәс, ул артабан тауышын йомшарта төштө. – Беләһеңме, ҡустым, ул заводтан бик мөһим информацияны урлаған. Ә был закон телендә енәйәт тип атала. Иҡтисадта кәрәкле мәғлүмәттең ситкә китеүенән тотош предприятиелар бөлгөнлөккә төшөргә мөмкин. Ә был завод – бына ошо кескәй ҡалалағы байтаҡ кешенең эш урыны. Күп ата-әсәләр унда көс түгеп, бына һинең кеүек бала-сағаларын аяҡҡа баҫтырырға, уҡытып, әҙәм итергә тырыша. Беҙҙең ҡалала ундай ҙур заводтар башҡа юҡ. Һинең ҡасабаңдағы атайың эшләгән предприятие бөлгөнлөккә төшһә, ни булыр ине, ә, ҡустым? Ул ғаиләгеҙгә эш хаҡын алып ҡайта алмаҫ ине. Шуға күрә лә бына был заводтың эштәре мөшкөлләнеүенә мин бер нисек тә юл ҡуя алмайым, аңланыңмы инде?\n– Аңланым, – тип ишетелер-ишетелмәҫ яуап бирҙе Зариф. Ул икеләнә ине инде. Самат ағаһы ла дөрөҫтө һөйләй кеүек, был капитандың һүҙҙәрендә лә хаҡлыҡ бар. Әгәр ҙә Самат ағаһы әйткәндәр барыһы ла дөрөҫ булып сыҡһа, енәйәтселәрҙе заводтың үҙенән эҙләргә тейеш түгелдәрме ни ул? Бәлки, ошо капитанға барыһын да һөйләргәлер? Ләкин Самат ағаһына һүҙ бирҙе. Ул бит, кемделер нимәләлер ғәйепләр өсөн алдыңда факттар булырға тейеш, тине. Иҫбат итә алмайһың икән, бөтә ғәйепләүҙәр урамдағы эскәмйәлә ултырған оло йәштәге әбейҙәрҙең имеш-мимешенә бәрәбәр, тине. Хәҙер Зарифҡа ни ҡала? Ваҡытты һуҙыуҙан башҡа сараһы, моғайын, юҡтыр.\n– Тик мин һеҙ эҙләгән кеше хаҡында бер ни ҙә белмәйем.\n– Ә бына беҙҙең мәғлүмәттәр буйынса... – Харрасов йәнә кабинетты урап килде, – ...ул кешенең эләккән ерҙән ысҡыныуында һинең туранан-тура ҡатнашлығың бар. Йә, был хаҡта ни әйтерһең?\n– Һеҙ ҡала эргәһендәге тауҙа булған хәл хаҡында әйтәһегеҙме ни? – тип ғәжәпләнгән булды Зариф. – Һуң ул үҙ юлы менән китте бит, ә мин ҡалаға килдем.\n– Ни өсөн килдең бында, ҡустым?Иптәштәрең менән арыу китеү урынлыраҡ булыр ине т-гелме һуң?\n– Улар артабан киткәндәрме ни? Ысынлапмы? – тип аптыраны Зариф.\nУл хатта эстән генә уларға үпкәләгәндәй ҙә итте. Нисек инде уны ташлап, һис ни булмағандай, артабан киткәндәрме? Ә үҙе улар хаҡында борсолған була. Йәнәһе, нисек кенә ярҙам итеп, теге яуыздарҙың тырнағынан ысҡындырырға...\n– Әлбиттә, киткәндәр. Бында уларға нимә бар?! Сәйәхәтегеҙҙең маҡсаты мәмерйә түгел инеме ни?\n– Ә һеҙ уларҙың мәмерйә яғына юл тотҡандарын ҡайҙан беләһегеҙ? – тип ышанмайыраҡ һораны Зариф.\n– Теге енәйәтсене тәүләп эләктергән ағайыңдар әйтте.\n– Улар алдай! – тип ҡапыл тауышын күтәрә төштө Зариф. – Үҙҙәре бит енәйәтсе! Ҡулдарында ҡоралдары ла бар ине. Һеҙ бына кемдәрҙе ҡулға алырға тейеш инегеҙ!\nХаррасов ҡапыл ярһып киткән үҫмергә бер аҙ ваҡыт һынабыраҡ ҡарап торҙо ла ситкә китте. Ул икеләнә ине инде. Бөтә был тарихта ниндәйҙер аңлайышһыҙлыҡ бар. Завод директоры урынбаҫарының тура һорауҙарҙан ситкә китеүе, бер нәмә лә аңлатып тормайынса, Ғафаровты тиҙ арала тотоуҙарын талап итеүе. Ниһайәт, уны эләктерә алһалар, тура уға килтереүҙәрен һорауы. Өҫтәүенә, бынан бер нисә сәғәт элек уның тәүҙә полицияны ҡатыштырмай ғына ҡораллы кешеләр яллап, үҙ көстәре менән әлеге шул Ғафаровтың эҙенә төшөргә маташыуҙары асыҡланды. Полицияға ла улар, күрәһең, башҡа саралары ҡалмағас, һуңғы һаламға йәбешкән шикелле, аптырағандан мөрәжәғәт иткәйне. Сәйәхәткә сыҡҡан уҡыусылар үҙ юлдары менән артабан китте, тигәнде лә уларҙан ишетте Харрасов. Ә, бәлки, был дөрөҫ түгелдер? Алдында ултырған үҫмер аҡылһыҙға оҡшамаған кеүек. Ул тап киреһен һөйләй. Һәр хәлдә, тау башындағы ваҡиғаларға үҫмер үҙе шаһит.\n– Бына нәмә, ҡустым... – Тәҙрә эргәһенә баҫып бер аҙ уйланып торғас, Харрасов ҡабаттан эш өҫтәле эргәһенә килде. Уның башында кинәт бер уй яралғайны. Был малайҙы һөйләндереп, ни ҙә булһа белергә маташыуҙан фәтеүә сығырҙай тойолмай. Тимәк, икенсе юл ҡала... – Һин хәҙер китә алаһың. Беҙгә кәрәгең юҡ.\nЭргәләге өҫтәл артында ултырған сержант ғәжәпләнеп башын күтәрҙе. Ул ниҙер әйтмәк булып ауыҙын асҡайны ла, Харрасов ҡул ымы менән туҡтатты. Зариф иһә, был ағай, моғайын, шаярталыр, тигән шикелле, ышаныр-ышанмаҫ ҡиәфәттә Харрасовҡа төбәлде.\n– Ысынлап әйтәһегеҙме?\n– Әлбиттә! Бар, үҙ юлыңда бул!\nЗариф урынынан торҙо, әйләнеп ҡарай-ҡарай ишеккә йүнәлде. Унан туҡтатырға йыйынмауҙарын күргәс, ҡотолғанына үҙе лә ышанып бөтмәйенсә, сығыу яғына йомолдо. Үҫмер артынан ишек ябылыу менән Харрасов шунда уҡ сержантҡа ымланы.– Бар, сержант, был малайҙы ысҡындырмағыҙ. Ул беҙҙе Ғафаровҡа килтерәсәк.– Есть, иптәш капитан!– Бәйләнештә бул, сержант!– Есть!\nПолиция бинаһынан сыҡҡас, Зарифтың тәүге теләге был тирәнән мөмкин тиклем тиҙерәк һәм алыҫҡараҡ китеү булды. Самат ағаһының киҫәтеүен онотоп, телефондан шылтыратыуына бик үкенә ине. Ҡара һин уны, шул рәүешле лә кешенең эҙенә төшөп була, имеш! Үҙе был хәлгә тарымаһа, белмәҫ тә ине. Шулай ҙа ул йәнә телефонын эҙләп кеҫәһенә тығылды. Кәрәге тейһә тип, Илүзә апаһының адресын шунда теркәгәйне. Уның телефонын тикшергән мәлдә әлеге капитандың был яҙмаға иғтибар итмәүенә өмөтләнәһе генә ҡала. Шулай ҙа артабан бик һаҡ булырға тура килер. Фатирға барған ваҡытта ла урау юл менән һәм күҙәтмәүҙәренә ышанғас ҡына. Ошо уй башына килеү менән Зариф эргәләге тирәк артына ышыҡланды һәм полиция бинаһы яғына әйләнеп күҙ төшөрҙө. Тап шул мәлдә бинанан сыҡҡан сержант һәм тағы бер полицейский уның яғына иғтибар ҙа итмәй, эргәһенән тигәндәй үтеп китте һәм машиналар теҙелеп торған тәңгәлгә йүнәлде. Уның хаҡында бөтөнләй онотҡандар кеүек ине. Эйе шул, уларҙың башҡа эштәре юҡ, әйтерһең дә! Зариф бер аҙ тынысланды һәм үҙенең әлеге мәлдә ҡайһы тәңгәлдәрәк булырға тейешлеген самаланы. Телефондағы электрон картаға әлеге адресты индергәйне, уныһы шунда уҡ кәрәкле маршрутты пунктирлы һыҙыҡтар менән һыҙғылап та ҡуйҙы. Ни бары ун биш минутлыҡ юл! Ләкин Зариф туранан түгел, урауыраҡ юл менән барасаҡ. Электрон карта уның хәрәкәтләнеүенә яраҡлашып, тейешле юлды барыбер табасаҡ.Зариф йәнә тирә-яғына күҙ һалып алды һәм ағастар араһынан сығып, йорттар эргәһенән китте. Ҙур булмаған урам аша үтеп, эргәләге тыҡрыҡҡа боролорға ла өлгөрмәне, йорт артынан кинәт ҡалҡып сыҡҡан әзмәүерҙәй ир уны эләктереп тә алды. Үҫмер ҡысҡырмаҡсы булғайны ла, өлгөрмәне – теге ҡыпһыуырҙай ҡулдары менән аймап алып, уны үҙенә тартты һәм һул усы менән ауыҙын ҡымшанмаҫлыҡ итеп баҫты.\nЗариф йәнә тотҡонлоҡҡа эләккәйне.\nҮҙен тотоп алған әҙәмдәрҙең кем икәнлектәрен Зариф аңлағайны инде. Бөгөн көндөҙ тау итәгендә осрап, уларҙың күңелле генә барған сәйәхәттәрен боҙған ғына түгел, бөтөнләй юҡҡа сығарған уҫал ҡарашлы теге икәү ине. Былар инде теге капитан ише уның менән сөсөләнеп тормаясаҡ. Ошо аяуһыҙ хәҡиҡәтте Зариф ҡапыл аңланы. Үҫмерҙең уйҙарын ҡеүәтләгәндәй, әлеге әҙәм уны әллә ни алыҫ тормаған еңел машинаның салонына һелтәне һәм әшнәһенә бойорҙо:\n– Әйҙә, ҡуҙғал, күреп өлгөрмәҫтәре борон!\n– Ауыҙын ысҡындырма, башына берәй йүләр уй килеп, һөрәнләмәһен тағы, – тип тауыш итте тегеһе, машинаның двигателен тоҡандырып.\n– Һөрәнләп ҡараһын! Бөтә бөгөнгө ығы-зығы ошо йүнһеҙ малай арҡаһында. Кәрәген бирергә былай ҙа ҡул ҡысып тора.\n– Ҡабаланма, Макс! Үсеңде алырға былай ҙа өлгөрөрһөң. Беҙҙең мөһимерәк эштәр ҙә бар.\nМалайҙы ҡармап тотоп артҡы ултырғыста ултырған Макс тигәндәре әшнәһенә яуап урынына һүгенеп кенә ҡуйҙы.\nЗариф күпме генә тыпырсынып маташмаһын, мыҡты кәүҙәле ирҙең тимер ҡыҫҡыс кеүек ҡулдарынан ысҡына алманы. Машина артҡы йөрөш менән бер аҙ бара бирҙе лә ҡырҡа боролош яһап әйләнде һәм ҡаланан ситкә алып барыусы юлға төшөп, алға елдерҙе.\nТап ошо мәлдә әлеге урынға икенсе еңел машина килеп туҡтаны. Уның руле артында полиция сержанты ултыра ине.\n– Эх, ысҡындырҙыҡ! – тип руленә һуғып ҡуйҙы ул.\n– Ә теге әҙәмдәргә был малай нимәгә хәжәт? – тип тауыш итте уның эргәһендә ултырған Толя.\n– Беҙгә ни өсөн кәрәк булһа, уларға ла шунса. Улар ҙа Ғафаров артынан һунар итә, аңланыңмы?\n– Дә-ә, эштәр... Ни эшләйбеҙ?– Арттарынан! Күҙҙән юғалмаҫтары борон...Һоро төҫтәге иҫке генә джип тар урында боролош яһап, оҫта ғына әйләнде лә, инде ярайһы уҡ алыҫлаша төшкән ҡара машинаны күҙ уңынан ысҡындырмаҫҡа тырышып, алға ынтылды.\nҠара машина бейек ҡойма менән уратып алынған ике ҡатлы ҙур дача эргәһенә килеп туҡтаны. Тимер ишектәр автоматик рәүештә асылды һәм еңел машина иркен ихата алдына барып инде. Ике ҙур эт шунда уҡ улар эргәһенә килеп етте.\n– Эй, малай, эттәр асыҡҡан, мәмәй һорай. Әллә уларға киске аш урынына һине ырғытайыҡмы? – тип һаһылданы мыҡты кәүҙәлеһе.\n– Тәүҙә теге ҡасҡындың ҡайҙа икәнен беләйек тә, – тип уға ҡушылды икенсеһе. – Ҡара уны, малай, әгәр ҙә тиҫкәреләнеп үҙеңдән герой яһап маташһаң, иң тәүҙә телеңде киҫеп алып, эттәрҙе һыйлайым. Аңланыңмы? – Ул әшнәһенә боролдо. – Мин эскә кереп сығам. Шефҡа әйтергә кәрәк. Ошо емтек менән ул үҙе һөйләшергә теләйәсәк. Ә һин был партизанға күҙ-ҡолаҡ булып тор.\n– Ҡайҙа ғына барһын? – Макс сертләтеп ергә төкөрҙө. – Бер ымлау етә, был эттәр уны сепрәк ҡурсаҡ урынына йолҡҡолаясаҡ.\nОҙон буйлы йорт яғына йүнәлде, ләкин эттәргә боролоп әмер бирҙе:\n– Цезарь! Берта! Һаҡлағыҙ, ишеттегеҙме?\nРотвейлер тоҡомло эттәр ырылдашып ҡуйҙы.\nМакс сигарет тоҡандырҙы һәм уны һура-һура арлы-бирле йөрөштөргөләй башланы.\nЗариф эттәргә ҡараны. Улар, күрәһең, биләмә һаҡларға махсус өйрәтелгәйне. Һәр ишетелгән тауышҡа һағаялар, ниҙелер еҫкәнеп, туҡтауһыҙ йөрөй башлайҙар. Әгәр ҙә үҙҙәре өсөн шикле зат күренә ҡалһа, ажарланып ташланасаҡтары күренеп тора.\nМакс, күрәһең, уларҙың яҡшы һаҡсы булыуҙарына ышана ине, сигаретын көйрәтә-көйрәтә, аяҡ аҫтына осраған ниҙелер типкеләп, бөтөнләй ситкә китте. Зариф үҙен ике яҡлап ҡамап алған эттәргә ҡараны. Уларҙың күҙҙәрендә һис ниндәй миһырбанлыҡ юҡ. Әгәр ҙә саҡ ҡына ситкә хәрәкәтләнә ҡалһа ла, өҫтөнә ташланырға әҙер ҡиәфәттә ултыралар. Үҫмер тирә-яғын байҡар өсөн саҡ ҡына ҡуҙғала биргәйне, яҡындараҡ торғаны ырылдап ҡуйҙы.\nЯрайһы уҡ ҡуйырып килгән ҡараңғылыҡты ике ҡатлы бейек кирбес йорттоң тәҙрәләренән төшкән яҡтылыҡ бер аҙ кәметә. Бейек ҡойма буйлап биш-алты метр һайын һибелгән фонарҙар яҡтыһында Макстың хужаларса ирәүән баҫып арлы-бирле йөрөгәне күренә. Ул сигаретын көйрәтә-көйрәтә был яҡҡа табан боролдо ла кинәт ергә ҡоланы. Ҡойма яғынан уның өҫтөнә кемдер һикергәйне. Ауған мәлдә генә уның иләмһеҙ тауыш менән:\n– Берта! Бында! – тип һөрәнләгәне ишетелде.\nҮҙенең исемен ишеткән ротвейлер керешенән ысҡынған уҡ шикелле шул яҡҡа атылды. Ләкин оҙаҡ та үтмәне, ул сыйылдап ергә тәгәрәп барып төштө һәм хәрәкәтһеҙ ҡалды.\nҮҙенең эргәһендә ырылдап ултырған ротвейлерҙағы көсөргәнеште Зариф һәр күҙәнәге менән тоя, ләкин эт уны, күрәһең, ҡалдырып китә алмай ине. Генерал бойороғон һуңғы һулышынаса үтәргә ант иткән һалдат һымаҡ. Цезарь зәһәр тауыш менән ырылдап үҫмерҙе әйләнеп йөрөй бирҙе лә ҡапыл ергә һуҙылып барып ятты. Зариф уның муйын тирәһендә тырпайып торған оҙонса нәмәне күрҙе. Үҫмер һиҫкәнеп ян-яғына ҡаранды. Күҙ һәм ауыҙ-морон тирәләренән башҡа баштарын тотош ҡаплаған битлектәге ҡара кейемле кешеләр бейек ҡойманың төрлө тәңгәлдәренән бер-бер артлы ихатаға һикереп төштө һәм йорт яғына ынтылды. Бынан бер нисә минут ҡына элек әллә кем булып йөрөгән Макстың ҡулдарын артҡа шаҡарып бәйләп һалып та ҡуйғайнылар инде. Төркөм һеләүһен кеүек тауыш-тынһыҙ хәрәкәт итеп, бер аҙҙан йортто уратып та алды һәм уларҙың бер нисәүһе ишекте асып эскә йомолдо.\nБылар барыһы ла шул тиклем тиҙ башҡарылды, күп булһа ике-өс минут ваҡытты алғандыр. Зариф иһә албырғаған ҡиәфәттә – әле ҡара кейемдәге кешеләргә, әле бәйле ятҡан Максҡа һәм хәрәкәтһеҙ ҡалған овчаркаларға ҡарай. Ниһайәт, ул үҙен инде хәҙер бер кемдең дә ҡарауылламауын һәм был тирәнән тиҙерәк китеү кәрәклеген аңлап ҡалды. Ҡапҡа яғына ынтылыуы булды, уныһы тыштан тартҡанға асылып китте.\n«Эх, өлгөрмәнем!» тигән үкенес сағылып үтте уның мейеһенән һәм ул йәшеренергә урын эҙләп, тирә-яғына ҡаранды. Ләкин инеүселәр күреп ҡалғайны инде.\n– Зариф! Ҡустым!\nТаныш тауышты ишетеп, ул ҡапыл әйләнде һәм, бының урынлымы-юҡмы икәнен дә уйлап тормай, бөгөн генә тәүләп күргән, ләкин инде өлкән дуҫына әйләнеп өлгөргән ағаһының ҡосағына ташланды.\nСаматтың ҡыуанысы йөҙөнә сыҡҡайны. Ул Зарифтың арҡаһынан ҡаҡҡыланы, унан кинәт күтәреп алды.\n– Ну, партнёр, ҡотто алдың! Әйтәм бит, ул – йылғыр егет, бирешмәҫ, тип! – Шунан бәләкәй дуҫын ергә төшөрҙө һәм эргәһендәге кешегә өндәште. – Иптәш майор, бына ошо егет инде беҙҙең операцияны өҙөлгән ерҙән ҡотҡарыусы! Таныш булығыҙ, минең партнёр – Зариф!\nШулай уҡ ҡара кейемдә, ләкин битлекһеҙ мыҡты кәүҙәле ир кеше уға ҡулын һуҙҙы.\n– Маладис, егет, булдырҙың! – Ул Саматҡа боролдо. – Капитан, минең бөркөттәр йорт эсендәгеләрҙе ҡоралһыҙландырған, хәҙер бында барыһы ла контролдә. Башҡа балаларҙы ла табырға кәрәк.\n– Есть, иптәш майор!\nМайор йорт яғына йүнәлгән еренән боролоп, тағы кемдәргәлер күрһәтмә бирҙе:\n– Был эттәрҙе ситлеккә ябығыҙ! Дарыуҙың көсө бөтһә, иҫтәренә килеп, кешегә ташланыуҙары бар. Бындай тоҡомло эт бер ажарланһа, бүренән яман.\n– Үтәлер, иптәш майор, – тигән яуап ишетелде ағастар араһынан.\nСамат Зарифты яурынынан ҡосаҡлап, ситкәрәк алып китте.\n– Рәхмәт, ҡустым. Әгәр ҙә бөгөн һин осрамаһаң, эштәр бик мөшкөл бөтә ине. Ысын егет икәнһең!\nЗарифтың йөҙө яҡтырҙы.\n– Нисек, Самат ағай, барыһын да булдырҙығыҙ инде?\n– Еренә еткерҙек, туған. Минең менән бәйләнеш юғалғас, ошо махсус төркөм ике машинала бөгөн иртән үк бында килеп еткән. Мин бәйләнешкә сығыу менән үк тиерлек операцияны башланыҡ. Икенсе төркөм әле заводта. Барыһы ла контролдә, партнёр!\n– Ә полиция? Улар ҙа бит һеҙҙе эҙләй ине. Тик мин ҡайҙа икәнлегегеҙҙе әйтмәнем.\n– Ну, маладисһың, ҡустым! Ысынлап әйтәм. – Ул үҫмерҙе яурынынан ҡосаҡлап, үҙенә табан тартты һәм, ғәҙәтенсә, уның башынан ойпалап ҡуйҙы. – Улар, туған, үҙ эштәрен эшләй. Бер кемдең дә маңлайына кем булыуы яҙылмаған бит. Һинең бында икәнлегеңде уларҙан белдек. Заводтағы бөтә әкәмәтте ойоштороусының йорто был. Ана, күрәһеңме, барон үҙенең эйәрсендәре менән. – Самат йорт яғына ымланы.\nОперативниктар ҡулдарын артҡа ҡайырып тотоп, бер нисә кешене көпләүле машинаға индереп ултыртты. Улар араһында үҙен бында килтергән ике ирҙе лә күреп, Зариф еңел тын алып ҡуйҙы.\n– Иптәш капитан! – тип ҡара кейемдәге кешеләрҙең береһе Саматҡа өндәште. – Килегеҙ әле! Һеҙ эҙләгән мәктәп балалары бында, ахыры. – Ул подвал ишеге яғына ымланы.\n– Самат ағай, улар – минең иптәштәрем! – Зариф ҡыуанысы эсенә һыймай, йорт яғына тороп йүгерҙе.\nИшекте ҡайырып асҡайнылар инде. Эстәге балалар бында ни барғанын тиҙ генә төшөнмәне. Көнө буйы бикле ултырыуҙары етмәгән, үҙҙәре менән тупаҫ мөғәмәлә һәм алдарындағы билдәһеҙлек уларҙың кәйефтәрен ҡырыу ғына түгел, хәлдәрен дә апаруҡ алғайны. Әле лә үҙҙәрен ни көткәндәрен дә белмәй, тышҡа табан һағайып ҡына берәм-һәрәм атланылар. Ләкин Зарифтың ҡыуаныслы тауышын ишетеү менән үк тиерлек йәнләнделәр. Ул үҙен әле генә «егет» тип ҙурлауҙарын да онотоп, дуҫтарын йүгереп барып ҡосаҡлап алды.\n– Малайҙар! Ҡыҙҙар! Рәсимә Әкрәм ҡыҙы!\nҠыуаныстары йөҙҙәренә сыҡҡан балалар тотҡонлоҡтан ҡотолоуҙарына ла, Зарифтың табылыуына ла шатланып, шау-гөр килде.\n– Һин ҡайҙа юғалдың ул, ә, Зариф?\n– Беҙҙән һине таптырып бер булдылар.\n– Шул тиклем ваҡыт ҡайҙа йөрөнөң?\n– Уф, Зариф, ҡотто алдың бит! – Уҡытыусы ҡыҙ һис тә шаштырмай ине. Үҙ төркөмөнән баланың юғалыуы улар өсөн фажиғә булыр ине. – Әйҙәгеҙ, балалар, төн уртаһында юлды дауам итеп булмаҫ. Ҡалала туҡтарбыҙ ҙа ҡалғанын иртәгә иртә менән хәл итербеҙ.\nТөркөм шаулашып ихатанан сығыу яғына йүнәлде, Зариф иһә икеләнеп ҡалды. Ул хәҙер иптәштәренән айырыла алмай. Был бәхәсһеҙ. Ләкин ошо кескәй ҡалала көтмәгәндә тапҡан өлкән дуҫтарын да, һис ни булмағандай, ташлап китеүе әллә нисек шул.\nУның уйҙарын ҡеүәтләгәндәй, ҡапҡа тышынан майорҙың көр тауышы ишетелде.\n– Рәсимә Әкрәм ҡыҙы булаһығыҙ бит әле?\n– Эйе, – тип яуапланы уҡытыусы бер аҙ һағайыбыраҡ.\n– Бер минутҡа ғына иғтибар итеүегеҙҙе һорайым. – Балалар төркөмө шымып ҡалды. ОМОН-дыҡылар ҙа үҙ эштәрен тамамлап, көпләүле машинаның эргәһенә йыйылды. Зариф саҡ ҡына алыҫыраҡ Илүзә апаһының машинаһы тороуын әле генә күреп ҡалды. Күрәһең, ул яңыраҡ ҡына килеп туҡтағайны. Илүзә үҙе лә машинанан сыҡты һәм яҡыныраҡ килде. Зариф Самат ағаһына ҡараны, ә ул иһә шаян йылмайып, күҙ ҡыҫты. «Мин бында нимәнелер белмәйем, шикелле», – тип уйлап алды Зариф.\nМайор барыһының да иғтибары уға йүнәлеүенән ҡәнәғәтләнеүен йәшермәй, тамағын ҡырғыланы.\n– Бөгөн бик ҙур эш башҡарып сыҡтыҡ. Беҙҙең бүлек уны оҙаҡ ваҡыт әҙерләне. Иң һуңғы финиш һыҙығына килеп еткәс, өҙөлөүе бик мөмкин ине. Ләкин һеҙҙең дуҫығыҙҙың... – Майор төркөмдән күҙҙәре менән кемделер эҙләне, тапмағас, һораулы ҡарашын Саматҡа йүнәлтте, – капитан, һинең партнёрың ҡайҙа әле? Ҡана, сыҡһын бында! – Самат Зарифты яурынынан тотоп алғараҡ этте, уныһы иһә башҡа сара ҡалмағас, тиҫтәләгән ҡараштарҙың оҙатыуы аҫтында алға атларға мәжбүр булды. – ...Бына ошо дуҫығыҙҙың ҡыйыулығы ярҙамында беҙ был эште йырып сыға алдыҡ. Барығыҙҙың алдында ла мин үҙебеҙҙең идаралыҡ исеменән уға рәхмәтемде белдерәм! – Майор ҡул саба башлағас, уға дәррәү ҡушылдылар. – Ләкин эш бының менән генә бөтмәй, – тип дауам итте ул Зарифтың яурынына ҡулын һалып. – Һеҙҙең мәктәп исеменә уҡыу йылы башланыуға беҙҙең етәкселек ҡул ҡуйған Рәхмәт хаты барасаҡ. Ә һеҙ иртәгә үҙегеҙҙең сәйәхәтегеҙҙе дауам итә алаһығыҙ. Ләкин көҙгө каникул мәлендә икенсе сәйәхәткә юлланырға әҙер булығыҙ. Беҙҙең идаралыҡ егерме кешегә Санкт-Петербургҡа бер аҙналыҡ юллама бүләк итә. Бер шарт менән – бына бындағы һәммәгеҙ ҙә ул төркөмдә булырға тейеш! Йә, нисек, үтәрлекме?\n– Үәт, шәп!\n– Ну, Зариф, маладис!\n– Рәхмәт, иптәш майор! – тиеште ҡыуаныстан күҙҙәре йылтырашҡан үҫмерҙәр.Майор үҙе яһаған тәьҫирҙән ҡәнәғәт ҡалды. Уҡыусыларға эләккән көтөлмәгән ҡыуаныстан үҙенә лә өлөш сыҡҡандай, күтәренке кәйеф менән Зарифтың арҡаһынан ҡаҡты.\n– Йә, ҡустым, хәҙер һине уҡытыусыңа тапшырабыҙ. Үҫеп етһәң, беҙгә кил. Шәп оперативник сығасаҡ һинән!\n– Есть, иптәш майор! – тип етди тауыш менән яуапланы Зариф.Майор ихлас көлөп ебәрҙе.\n– Ну, шилма! Бирешерҙәй егет түгелһең!Шунда торған Самат уңайлы мәлде ысҡындырмаҫҡа тырышып, уларға яҡыныраҡ килде.\n– Иптәш майор, беҙҙең команданың өсөнсө ағзаһы менән дә танышығыҙ. – Ул ситтәрәк торған Илүзәгә ҡул болғаны. Ҡыҙ, шуны ғына көткәндәй, яҡыныраҡ килде. «Быларҙың, нимә, әллә мөхәббәттәре башланамы?» – тип эстән генә уйлап алды Зариф һәм алмаш-тилмәш Самат менән Илүзәгә күҙ йүгертте. Юҡ, бер нәмә лә булмағандай ҡыланалар.– Иптәш майор, ошо була инде Илүзә. Ул беҙҙең менән эшләргә теләй. Әлегә стажёр була ала, һуңғараҡ, юғары белем дә алһа, күҙ күрер.Майор бөгөн көндөҙгө кәмит өсөн кейгән кейемдәрен һаман да һалмаған Илүзәгә күҙ йүгертте, унан Саматҡа ҡараны.\n– Ә, ниңә, килһен. Тәүге һынауҙы һәйбәт үтте тиһәң дә була. Ҡалғаны үҙенән тора. – Ул тағы ла Зарифҡа ҡараны. – Тәүге һынауҙы үтә алһа, малай кеше егеткә әйләнә, ҡустым күңел төбөңә һалып ҡуй быны.\n– Онотмам, иптәш майор!\n– Һәйбәт, ҡустым. – Майор барыһына ла хушлашыу ымы яһаны ла үҙен көткән төркөмгә табан атланы. Зариф иһә берсә ҡуҙғала башлаған машиналарға, берсә төрлө яҡҡа китер алдынан бер-береһенә ниҙер әйтергә ҡабаланған Самат ағаһы менән Илүзә апаһына, берсә уны көтөп, бер тирәгәрәк өйөлөшкән иптәштәренә ҡараны.\nТирә-яҡта йәйге кис тулыһынса үҙ хоҡуҡтарына ингәйне инде. Әммә ләкин уның ғүмере әле башлана ғына. Әлбиттә, дуҫлыҡты ла, кешеләр ихтирамын да матур ҡылыҡтары менән яуларға тейешлеген бер ҡасан да онотмаҫҡа тейеш.


Мировой суд участок 6 советского района — Hmrb.ru\nМировой суд участок 6 советского района\nСудебный участок №6 Советского района – Казань\nАминова Ирина Наримановна\nТелефон: 8(8512) 59-29-91\nназначена на должность мирового судьи судебного участка № 6\nСоветского района г.Астрахани на пятилетний срок полномочий\n(постановление Государственной Думы Астраханской\nобласти пятого созыва от 25.09.2014 г.)\nТерриториальная подсудность: 820 км Федер.Трасса, 8 Марта, ЖСК Св. Долина, Академика Кирпичникова, Кулагинский посад, ул. Качаклар, ул. Космонавтов, Мамадышский тракт, ул. Магистральная, ул. Новоселья, (в т.ч. Дуслык, пер. Дуслык), с. Самосырово, ул. Тыныч, ул. Туганлык, ул. Вознесение.\nЧитайте так же: Инвалид 3группы льготы\nЧитайте так же: Гражданство австрии инвестиции\nЧитайте так же: Ээг головного мозга срок действия справки


2 комн. квартира, г. Хабаровск, ул. Известковая, д.31\nКвартира в 2 этажном деревянном бараке из благоустройства только отопление\nКомната, г. Хабаровск, ул. Известковая, д.33\nСдам комнату в квартире проживание без хозяев срочно!